Jaguh si anak badak dirai majlis berendoi
Oleh ASLIZA MUSA

27 Ogos 2022, 5:28 pm
IPOH – Taman Tema Sunway Lost World Of Tambun (SLWOT) di sini menerima ahli baharu dengan kelahiran seekor anak badak air jantan yang dinamakan Jaguh pada 18 Jun lalu.
Jaguh yang kini berusia dua bulan merupakan anak kepada pasangan Jiwang dan Juwita iaitu spesies badak air Afrika yang diraikan pada majlis kenduri kahwin di Hippo Kingdom, SLWOT, April tahun lalu.
Kemunculan Jaguh buat pertama kali hari ini sempena meraikannya dalam majlis berendoi yang berkonsepkan tradisional Melayu di mana terdapat replika buaian yang diletak sebagai simbolik adat.
Pengarah Eksekutif Sunway Theme Parks, Calvin Ho berkata, Jaguh seberat 50 kilogram (kg) itu merupakan anak pertama pasangan badak air Jiwang dan Juwita.
“Saya ingin menggamit kenangan ‘Wedding Of The Year’ di antara Jiwang dan Juwita pada April tahun lalu yang menjadi fenomena serta bualan ramai.
“Hasil daripada perkahwinan itu, kami di SLWOT amat teruja untuk menyambut dan mengadakan majlis berendoi buat anak pertama pasangan badak air dengan kesinambungan tradisi melayu,” katanya ketika ditemui dalam sidang akhbar selepas Majlis Berendoi Baby Hippo di SLWOT di sini hari ini.

Turut hadir Ketua Pengarah Jabatan Perlindungan Hidupan Liar dan Taman Negara (Perhilitan), Datuk Abdul Kadir Abu Hashim dan Pengarah Perhilitan Perak, Yusoff Shariff.
Menurut Calvin, pihaknya mengambil langkah berjaga-jaga dalam beberapa minggu pertama selepas kelahiran anak pertama pasangan badak air itu bagi memastikan ibunya iaitu Juwita sentiasa dalam keadaan selesa. – KOSMO! ONLINE


Idam terus pahat sejarah baharu
Oleh MUHAMMAD ZUHAILY BADLISHAH

27 Ogos 2022, 4:58 pm
KUALA LUMPUR – Bertemu pasukan pilihan, SSBJ Thunderbolts tidak menghadirkan gerun buat pasukan SMKDBL PHJ-MSNJ menjelang aksi final Piala TNB di Stadium Hoki Nasional, Bukit Jalil malam esok.
Keyakinan itu berdasarkan kejayaan mereka menewaskan juara bertahan yang juga gergasi Liga Hoki Remaja Malaysia (MJHL), SSTMI Thunderbolts 1-0 di peringkat separuh akhir semalam.
Justeru, pengendali SMKDBL PHJ-MSNJ, Mohd. Nor Aqmal Abdul Gaffar menuntut prestasi dan momentum sama daripada para pemainnya dalam misi untuk melakar sejarah baharu arena hoki tanah air.
“Sama macam lawan SSTMI semalam, kami akan berikan tentangan habis-habisan walaupun SSBJ adalah pasukan pilihan. Mungkin ada rezeki kalau pemain pun main bagus seperti semalam.
“Ini adalah kali kelima kami ke separuh akhir tetapi edisi-edisi sebelum ini semuanya kami kalah. Kali ini kalau boleh buat jadi juara, lagi bagus dan bersejarah.
“Suasana final berbeza, mungkin ada pemain yang rasa gemuruh kerana ada antara mereka baru kali pertama bermain di MJHL. Kalau pemain teruskan kerja keras, mungkin ada hasil,” katanya.

Kelebihan dilihat lebih memihak kepada SSBJ menerusi kemenangan 3-0 ke atas SMKDBL PHJ-MSNJ dalam saingan Divisyen Satu MJHL 2022 baru-baru ini.
Namun, ia tidak boleh dijadikan ukuran memandangkan SMKDBL PHJ-MSNJ juga kalah kepada SSTMI Thunderbolts dalam saingan liga tetapi menang 1-0 hasil jaringan Haziq Haiqal Daus di peringkat kalah mati semalam. – KOSMO! ONLINE


Jokowi dedah ciri-ciri pengganti jawatan Presiden Indonesia
Oleh KOSMO!

27 Ogos 2022, 4:00 pm
JAKARTA – Presiden Indonesia, Joko Widodo (Jokowi) mendedahkan ciri-ciri pemimpin yang diinginkan bagi  menggantikan beliau pada tahun 2024, lapor laman berita Kompas, kelmarin.
Klip video mengenainya yang dimuat naik dalam  akaun Twitter rasmi beliau  @jokowi itu adalah sebahagian daripada wawancara khas Presiden yang telah disiarkan di MetroTV.
Dalam hantaran tersebut, Jokowi menyertakan ayat pengenalan tentang sosok ideal pemimpin masa depan Indonesia.
“Cabaran global semakin sukar. Halangan semakin besar. Di tengah-tengah situasi itu, apakah jenis pemimpin yang Indonesia perlukan pada masa hadapan?
“Jadi tokoh masa depan mestilah pemimpin yang sanggup bekerja keras, mempunyai kepimpinan yang mantap dan sentiasa memihak kepada kepentingan rakyat,” katanya.
Jokowi berkata, rakyat yang dimaksudkan bukan sahaja di Jakarta atau Pulau Jawa tetapi di seluruh Indonesia.

“Rakyat bukan hanya orang di Jakarta atau orang di Jawa, tetapi di 17,000 pulau yang kita miliki,” katanya. – Agensi


Lobi pangsapuri terbakar disyaki angkara khianat
Oleh NOR AZIAH MAT NOH

27 Ogos 2022, 4:09 pm
KUALA LUMPUR – Perbuatan khianat dipercayai menjadi punca kebakaran di lobi pangsapuri Teratak Muhibbah, Taman Danau Desa di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan berhubung kejadian itu daripada seorang lelaki pada pukul 10.31 pagi semalam.
“Menurut pengadu, ketika berada di rumahnya, dia dimaklumkan mengenai kebakaran itu yang berlaku berhampiran peti surat di blok terbabit. Pengadu kemudian menghubungi bomba.
“Hasil siasatan dan pemeriksaan di lokasi kejadian mendapati ada kesan kebakaran pada dinding di atas peti surat terbabit. Terdapat beberapa helai surat dan topi keledar lama di atas peti surat itu yang terbakar,” katanya dalam satu kenyataan hari ini.
Semakan turut mendapati tiada televisyen litar tertutup (CCTV) di lokasi tersebut dan siasatan awal pasukan forensik bomba menunjukkan kebakaran berlaku akibat perbuatan yang disengajakan,” ujarnya.
Kes disiasat di bawah Seksyen 435 Kanun Keseksaan.

Orang awam diminta menyalurkan maklumat berkaitan dengan menghubungi MERS 999, Ibu Pejabat Polis Daerah Brickfields di talian 03-22792222 atau mana-mana balai polis berhampiran. – KOSMO! ONLINE


Peserta ratu cantik cipta sejarah, enggan disolek ketika bertanding
Oleh KOSMO!

27 Ogos 2022, 4:40 pm
LONDON – Seorang pelajar jurusan politik mencipta sejarah apabila menjadi peserta Miss England pertama yang tidak bersolek sejak 94 tahun penganjuran pertandingan ratu cantik berkenaan, lapor akhbar New York Post semalam.
Melisa Raouf, 20, yang berasal dari London berkata, dia memutuskan untuk tampil tanpa solekan dalam usaha mempromosikan kecantikan dalaman sekali gus mencabar pesohor kecantikan di media sosial.
“Ia amat bermakna bagi saya kerana merasakan ramai gadis daripada pelbagai peringkat usia bersolek kerana berdepan tekanan untuk berbuat sedemikian.
“Jika seseorang itu gembira dengan kulit mereka sendiri, dia tidak seharusnya dipaksa menutup wajah aslinya dengan solekan. Kelemahan menjadikan siapa kita sebenarnya dan perkara itu menjadikan setiap individu unik,” katanya.
Ini adalah pertama kali peserta pertandingan ratu cantik itu memilih untuk tidak bersolek sepenuhnya.
Sebelum ini, penganjur acara Miss England memperkenalkan pusingan ‘Bare Face’ pada 2019.

Penganjurnya, Angie Beasley berkata, pusingan itu bertujuan menggalakkan wanita untuk menonjolkan diri mereka tanpa bersembunyi di sebalik solekan dan ‘filter’ di media sosial.
“Ini adalah kali pertama saya melihat seorang peserta tanpa solekan bersaing di peringkat separuh akhir dan dia bersemangat menandingi semua peserta lain.
“Saya ucapkan semoga Melisa bertuah dalam pertandingan Miss England 2022,” kata Beasley. – Agensi


Ibu jalani pembedahan jantung, Remy Ishak mohon doa
Oleh HARYATI KARIM

27 Ogos 2022, 3:47 pm
PETALING JAYA – Pelakon popular, Remy Ishak memohon doa orang ramai buat ibunya, Basrah Md. Dris yang kini sedang bertarung nyawa untuk menjalani pembedahan jantung.
Menurut Remy atau nama sebenarnya, Mohammad Zalimei Ishak, 40, ibunya sudah pun menjalani pembedahan jantung dan kini berada di CICU Hospital Serdang, Selangor.
“Selepas 10 sehingga 12 jam di dalam bilik pembedahan, operasi diberhentikan buat seketika dan akan bersambung semula selepas 48 jam,” tulis Remy menerusi Instagramnya sebentar tadi.
Meskipun percaya pada qada dan qadar, jelas Remy, dia dan adik-beradiknya cuba berusaha sehabis baik demi menyelamatkan ibu tersayang.
“Sebagai seorang muslim, saya percaya pada qada dan qadar. Saya percaya pada hari akhirat, saya percaya syurga dan neraka Allah.
“Namun, apa yang saya dan adik-beradik lakukan sekarang adalah ikhtiar. Masih banyak kebaikan dan kebahagiaan yang belum kami lakukan untuk ibu kami.

“Mohon jasa baik daripada kalian semua mendoakan untuk ibu saya dan adik-beradik supaya kami boleh bersama-sama semula dengan ibu kami,” ujar Remy.
Perkongsian Remy yang turut memuat naik sebuah video ibunya sedang ditolak di atas katil di hospital dan doa daripada pelajar tahfiz yang melakukan solat hajat cukup menyentuh emosi.
Justeru itu, ruangan komen akaun Instagram Remy dibanjiri ucapan dan doa daripada rakan artis serta peminat.
Antara selebriti yang menitipkan doa adalah Catriona Ross, Janna Nick, Mira Filzah, Azhan Rani dan Mimi Lana.
“Semoga dipermudahkan segala urusan dan ibu abang kuat. Insya-Allah,” tulis Janna Nick. – KOSMO! ONLINE.


Kerjasama UPSI, Gading Kencana bakal bangunkan model data raya cuaca
Oleh NOR AZIAH MAT NOH

27 Ogos 2022, 4:40 pm
PETALING JAYA – Universiti Pendidikan Sultan Idris (UPSI) dan Gading Kencana Sdn. Bhd. (Gading Kencana) hari ini memeterai memorandum persefahaman (MoU) bagi membangunkan model data raya cuaca.
Naib Canselor UPSI, Profesor Datuk Dr. Md. Amin Md. Taff berkata, kerjasama yang dilaksanakan menerusi Fakulti Sains dan Matematik (FSM) itu juga dapat memberi kelebihan kepada penuntut UPSI melalui pemindahan ilmu, kepakaran dan kemahiran selain merancang program bermanfaat di masa hadapan.
“Kerjasama ini penting bagi mewujudkan perkongsian pintar dalam aspek pengetahuan, kemahiran, pengalaman serta kepakaran dalam bidang Sains, Teknologi, Kejuruteraan dan Matematik (STEM).
“Kita juga yakin kerjasama ini dapat membangunkan masyarakat berilmu tentang solar berikutan sumber tenaganya yang bersih sekali gus menjadi negara maju,” katanya dalam satu kenyataan hari ini.
Majlis menandatangani MoU itu dijalankan di Kampus Sultan Azlan Shah, Tanjung Malim diwakili Naib Canselor, Profesor Datuk Dr. Md. Amin Md. Taff dan Pengarah Urusan Gading Kencana, Datuk Dr. Muhamad Guntor Mansor Tobeng.
Sementara itu, Pengarah Urusan Gading Kencana, Datuk Dr. Muhamad Guntor Mansor Tobeng berkata, UPSI memiliki kepakaran dalam bidang sains yang boleh digabungkan dengan teknologi solar untuk menjana pelbagai pendapatan serta membina masa depan lebih baik.

Menerusi perjanjian itu, Gading Kencana akan menghantar panel solar ke makmal solar UPSI yang dinamakan Makmal Guntor Tobeng untuk membolehkan kajian penggunaan sekunder dilakukan untuk tujuan pengajaran dan penyelidikan. – KOSMO! ONLINE


Subsidi elektrik RM5.8 bilion untuk Keluarga Malaysia
Oleh MOHD RIDZAUDDIN ROSLAN

27 Ogos 2022, 3:53 pm
PUTRAJAYA – Kerajaan memutuskan menanggung subsidi elektrik sebanyak RM5.8 bilion bagi membolehkan Keluarga Malaysia terus menikmati bekalan itu pada tarif berpatutan meskipun kos penjanaan bahan api terbabit berdepan kenaikan.
Kementerian Kewangan berkata, kerajaan akan membayar sejumlah RM5.8 bilion kepada Tenaga Nasional Berhad (TNB) bagi memastikan syarikat itu tidak terkesan kenaikan mendadak harga bahan api untuk penjanaan elektrik selaras dengan mekanisme Peraturan Berasaskan Insentif (IBR).
“Susulan kenaikan mendadak harga bahan api dunia pada tahun ini, kerajaan pada 24 Jun 2022 telah memutuskan untuk mengekalkan tarif elektrik bagi semua pengguna untuk separuh tahun kedua 2022 pada kadar yang sama dengan separuh tahun pertama 2022.
“Pada awal tahun 2021, harga arang batu adalah sekitar USD80 satu tan metrik, namun pada pertengahan tahun 2022, ianya telah mencecah USD400 satu tan metrik,” katanya dalam satu kenyataan di sini tadi.
Sehubungan itu, katanya, kerajaan juga akan memberi jaminan ke atas pembiayaan TNB sehingga RM6 bilion untuk memastikan operasi TNB menjana bekalan elektrik tidak terganggu sekali gus memangkin kemampanan industri tenaga negara. – KOSMO! ONLINE


Perhilitan Perak terima 47 aduan kes gajah liar
Oleh ASLIZA MUSA

27 Ogos 2022, 4:35 pm
IPOH – Jabatan Perlindungan Hidupan Liar dan Taman Negara (Perhilitan) Perak menerima sebanyak 47 aduan berkaitan isu gajah liar menceroboh masuk kebun dan kawasan penempatan penduduk di negeri ini.
Ketua Pengarah Perhilitan, Datuk Abdul Kadir Abu Hashim berkata, data yang direkodkan sejak Januari lalu sehingga semalam itu turut melibatkan dua kes kecederaan akibat diserang mamalia tersebut.
Katanya, tindakan segera diambil termasuk membuat tangkapan dan menghalau haiwan itu masuk semula ke habitat asal.
“Apabila kita terima aduan, kita akan pergi secepat mungkin ke lokasi untuk ambil tindakan di mana Unit Tindakan Gajah Negeri (UTG) akan halau atau pun membuat tangkapan.
“Aduan seperti ini bukan sahaja di Perak tetapi juga melibatkan kawasan lain, kadang-kadang kita akan panggil semua pasukan UTG untuk selesaikan masalah termasuk di Johor dan Kelantan,” katanya pada sidang akhbar selepas Majlis Berendoi Baby Hippo di Taman Tema Sunway Lost World Of Tambun (SLWOT) di sini hari ini.
Abdul Kadir memberitahu, laporan yang diterima Perhilitan berhubung kes kacau ganggu gajah liar di negeri ini bagaimanapun disifatkan dalam keadaan terkawal dan tidak membimbangkan.

“Setiap tahun, Perhilitan Perak akan terima kira-kira 100 aduan, malah kita pernah terima 120 aduan pada tahun 2018. Aduan membabitkan gajah liar ini bukan sahaja di Perak, negeri lain pun sama.
“Cuma pesan saya, mana-mana pihak yang jumpa haiwan ini, jangan sesekali mengambil tindakan sendiri sebaliknya hubungi segera Perhilitan bagi mengelakkan sebarang kejadian tidak diingini,” katanya. – KOSMO! ONLINE


Ismail Sabri tidak hadir taklimat khas UMNO
Oleh KOSMO!

27 Ogos 2022, 4:20 pm
PETALING JAYA – Naib Presiden UMNO, Datuk Seri Ismail Sabri dipercayai tidak dapat menghadiri taklimat khas UMNO yang berlangsung di Dewan Merdeka, Pusat Dagangan Dunia Kuala Lumpur (WTCKL) hari ini.
Biarpun hampir semua pimpinan tertinggi UMNO dilihat hadir, namun Ahli Parlimen Bera itu tidak kelihatan pada taklimat khas parti tersebut.
Terdahulu, Kosmo! melaporkan taklimat itu akan disampaikan oleh Presidennya, Datuk Seri Ahmad Zahid Hamidi berkenaan isu-isu semasa, khususnya membabitkan parti secara keseluruhan dan perkembangan terkini.
Antara yang dijadualkan memberikan ucapan selain Ahmad Zahid adalah peguam Datuk Seri Najib Razak, Tan Sri Shafee Abdullah, isteri Najib, Datin Seri Rosmah Mansor dan dua anak mereka, Noryana Najwa dan Datuk Nizar Najib.
Selain itu, di luar dewan pula, terdapat beberapa ‘tong khas’ disediakan kepada orang ramai untuk menulis nukilan buat bekas Perdana Menteri, Datuk Seri Najib Tun Razak. – KOSMO! ONLINE


Hujan lebat hampir semua negeri petang ini
Oleh NOR AZIAH MAT NOH

27 Ogos 2022, 5:00 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan beberapa kawasan di hampir semua negeri petang ini.
MetMalaysia menerusi hantaran Facebook memaklumkan, ia meliputi Perlis serta Kedah termasuk sekitar Kubang Pasu, Pokok Sena, Padang Terap, Pendang, Kuala Muda, Sik dan Baling.
“Selain itu, cuaca buruk ini dijangka turut melanda keseluruhan Selangor, Wilayah Persekutuan Kuala Lumpur, Putrajaya dan Perak.
“Cuaca yang sama turut berlaku di Negeri Sembilan melibatkan daerah Jelebu, Seremban, Port Dickson, Kuala Pilah dan Rembau,” katanya.
Menurut MetMalaysia, di Johor pula kawasan yang dilanda cuaca buruk termasuk Batu Pahat, Kluang, Pontian, Kulai, Kota Tinggi dan Johor Bahru.
Sementara itu, hujan lebat dan ribut petir turut berlaku di negeri-negeri Pantai Timur melibatkan Kelantan, Terengganu dan Pahang.

“Bagi Kelantan, hujan dijangka melanda di Jeli, Kuala Krai dan Gua Musang, manakala Terengganu di Besut, Hulu Terengganu, Dungun dan Kemaman.
“Pahang kawasan terlibat adalah Tanah Tinggi Cameron, Lipis, Raub, Jerantut, Bentong, Kuantan dan Rompin,” ujarnya.
Dalam pada itu, hujan lebat serta ribut petir turut berlaku di Sabah melibatkan Sandakan (Kinabatangan) serta Sarawak (Serian, Samarahan, Sri Aman, Betong, Miri dan Limbang). – KOSMO! ONLINE


Kebolehpasaran graduan TVET KBS lebih 90 peratus
Oleh NORLIDA AKMAR IDROS

27 Ogos 2022, 2:50 pm
JITRA – Kadar purata kebolehpasaran graduan Institusi Latihan Kemahiran Belia dan Sukan (ILKBS) dalam bidang Pendidikan Teknikal dan Latihan Vokasional (TVET) yang diselia Kementerian Belia dan Sukan (KBS) adalah melebihi 90 peratus dalam tempoh tiga tahun ini.
Pengarah Kemahiran, Bahagian Pembangunan Kemahiran Belia KBS, Shahrul Affendi Baharudin berkata, purata gaji minimum yang diperoleh lepasan ILKBS pula ialah sebanyak RM1,569.34 sebulan.
Katanya, ILKBS merangkumi Institut Kemahiran Tinggi Belia Negara (IKTBN), Institut Kemahiran Belia Negara (IKBN) dan Akademi Kemahiran Belia Golf (AKBG).
“Pencapaian ini menjadi indikator penting terhadap kualiti latihan dan keyakinan majikan industri terhadap kompetensi graduan ILKBS.
“Apatah lagi dalam era pasca pandemik ini, kebanyakan industri mula memperkasakan semula operasi mereka dan memerlukan tenaga kerja mahir, sekali gus menjadikan keperluan terhadap lepasan TVET sentiasa berterusan,” katanya.
Beliau berkata demikian ketika berucap merasmikan Konvokesyen ILKBS ke-17 Zon Utara yang bertemakan Graduan Berinovasi Penjana Ekonomi Keluarga Malaysia di IKBN Jitra di sini hari ini.

Pada konvokesyen itu, seramai 680 graduan menerima diploma dan sijil masing-masing dalam bidang kemahiran antaranya teknologi elektrik, teknologi elektronik, teknologi mekanikal, teknologi automatif, teknologi awam, teknologi marin dan teknologi pertanian.
Graduan adalah daripada IKBN Jitra, IKBN Naka di Kedah; IKBN Kuala Perlis, Perlis; IKTBN Bukit Mertajam, Pulau Pinang dan IKBN Seri Iskandar, Perak.
Turut diadakan ILKBS Career Fest Zon Utara dengan lebih 1,500 jawatan ditawarkan 18 industri daripada pelbagai sektor kepada kepada para belia yang sedang mencari pekerjaan. – KOSMO! ONLINE


Ahli, pimpinan tertinggi UMN0 mula berkumpul di Dewan Merdeka
Oleh KOSMO!

27 Ogos 2022, 3:07 pm
KUALA LUMPUR – Hampir kesemua pimpinan tertinggi UMNO hadir di Dewan Merdeka, Pusat Dagangan Dunia Kuala Lumpur (WTCKL) di sini bagi menghadiri satu taklimat khas petang ini.
Antara yang hadir ialah Presiden UMNO, Datuk Seri Dr. Ahmad Zahid Hamidi bersama Timbalannya, Datuk Seri Mohamad Hasan serta Naib Presiden, Datuk Seri Mahdzir Khalid.
Turut hadir pada taklimat itu Setiausaha Agung UMNO, Datuk Seri Ahmad Maslan, Ahli Majlis Kerja Tertinggi (MKT) serta pimpinan tertinggi yang lain.
Difahamkan, taklimat pada petang ini akan menyentuh isu-isu semasa khususnya membabitkan parti secara keseluruhan dan perkembangan terkini.
Bekas nukilan buat perwakilan menyatakan solidariti terhadap Najib.
Di luar dewan taklimat pula, kelihatan beberapa ‘tong khas’ yang disediakan kepada orang ramai untuk menulis nukilan buat Datuk Seri Najib Tun Razak.
Selain itu, terdapat beberapa perwakilan yang membawa sepanduk menyatakan solidariti terhadap bekas perdana menteri itu. – KOSMO! ONLINE


Polis Negeri Sembilan siap siaga hadapi PRU-15
Oleh NOR AINNA HAMZAH

27 Ogos 2022, 2:45 pm
JEMPOL – Polis Negeri Sembilan sentiasa bersiap siaga bagi menghadapi Pilihan Raya Umum Ke-15 (PRU15) menerusi pelbagai latihan yang diadakan dari semasa ke semasa.
Ketua Polis Negeri, Datuk Ruslan Khalid berkata, pihaknya mempunyai mekanisme bagi menghadapi pilihan raya itu yang mana anggota dan pegawai di setiap daerah sudah dilengkapi dengan maklumat berkaitan.
Ini termasuklah lokasi ‘hotspot’ (tumpuan) semasa PRU-15 dengan semua elemen di bawah kontinjen sudah bersiap sedia.
“Kita (polis) sudah terlatih dengan persiapan sejak pandemik Covid-19 termasuk dari segi keselamatan dan lalu lintas bagi memastikan setiap insiden yang berlaku dapat dikawal dan ditangani dengan baik.
“Latihan turut melibatkan Pasukan Simpanan Persekutuan (FRU),” katanya selepas merasmikan Taman Angkat Amanita Peringkat Kontinjen Negeri Sembilan di Taman Serting Indah, di sini pagi tadi.
Dalam pada itu, Ruslan memberitahu, Taman Angkat Amanita terdapat di setiap daerah dan menyasarkan golongan wanita termasuklah suri rumah sebagai rakan polis atau ‘engage housewives in neighbourhood safety’.

“Golongan wanita terutama suri rumah merupakan perantara terbaik kerana mereka lebih peka dan dapat mengenali individu sekeliling selain kehadiran orang baru di satu-satu kawasan kejiranan.
“Justeru, kerjasama mereka dalam menyampaikan maklumat akan dapat menangani jenayah seperti pecah rumah, rogol dan sebagainya selain mampu membina perhubungan yang baik sesama jiran dan anggota keselamatan,” katanya. – KOSMO! ONLINE


Lebih 2 tan sampah dikutip di Kuala Perlis
Oleh SYED AZLAN SAYED HIZAR

27 Ogos 2022, 3:23 pm
KUALA PERLIS – Lebih dua tan metrik sampah dikutip di sekitar kawasan pelancongan di sini menerusi beberapa program dilaksanakan oleh kerajaan negeri.
Pentadbiran Setiausaha Kerajaan Negeri (SUK) Perlis berkata, beberapa tindakan segera sebagai langkah jangka masa pendek diambil bagi mengatasi isu tersebut.
“SUK negeri melaksanakan Operasi Bersepadu Pembersihan Kuala Perlis di 15 lokasi tumpuan bermula pada 20 Ogos lalu bersama jabatan serta agensi kerajaan, pertubuhan bukan kerajaan dan komuniti setempat yang mana sebanyak 1.17 tan sampah berjaya dikumpul.
“Pentadbiran ini juga melaksanakan program Perlis Merdeka Clean-Up Day pada hari sama melibatkan seramai 215 peserta termasuk pelajar institusi pengajian tinggi awam dan swasta dengan sebanyak 849.40 kg sampah dikutip,” katanya dalam kenyataan di sini hari ini.
Baru-baru ini tular video seorang pempengaruh warga Australia yang mengecam longgokan sampah sarap serta bau busuk di kawasan awam dan kediaman penduduk berhampiran jeti Kuala Perlis.
Video tersebut turut menerima perhatian serta komen meluas di kalangan netizen dan pemimpin tempatan selain turut dilaporkan dalam pelbagai saluran media.

Menurut kenyataan tersebut, kerajaan negeri sedar bahawa tahap kebersihan dan pengurusan sampah di sebahagian besar kawasan di Kuala Perlis masih berada pada tahap yang kurang memuaskan pada masa ini.
“Bagaimanapun, ini tidak bermakna keadaan ini hanya dibiarkan begitu sahaja oleh pihak berkuasa tanpa sebarang usaha dan tindakan penyelesaian. Kami melaksanakan transformasi persekitaran dan kesihatan komuniti secara agresif, sistematik dan mampan selaras dengan Agenda Perlis Bersih Sihat,” jelasnya. – KOSMO! ONLINE


Kerjasama Malaysia, Arab Saudi kukuhkan agenda sekuriti makanan negara
Oleh MOHD RIDZAUDDIN ROSLAN

27 Ogos 2022, 3:37 pm
PUTRAJAYA – Kerjasama erat yang terjalin antara Malaysia dan Arab Saudi menerusi lawatan Menteri Pertanian dan Industri Makanan, Datuk Seri Dr. Ronald Kiandee ke negara itu diharap dapat meningkatkan jumlah perdagangan dan kerjasama dua hala dalam usaha mengukuhkan agenda sekuriti makanan negara.
Kementerian Pertanian dan Industri Makanan (MAFI) dalam satu kenyataan berkata, lawatan Ronald ke negara itu juga selaras dengan komitmen kerajaan menjamin ekosistem sekuriti makanan lebih inklusif melalui kerjasama yang komprehensif.
“Ronald mengetuai delegasi kementerian untuk menghadiri mesyuarat dua hala ke Arab Saudi bermula 24 hingga 26 Ogos 2022 selepas diundang Menteri Alam Sekitar, Air dan Pertanian Arab Saudi, H. E. Eng. Abdulrahman A. Alfadley.
“Lawatan delegasi MAFI bertujuan meneruskan rundingan bagi memperkukuh kerjasama dalam sektor pertanian bersama Arab Saudi dengan merentasi pelbagai subsektor agromakanan,” katanya di sini.
Menurut kenyataan itu, mesyuarat dimulakan dengan kunjungan hormat ke atas Abdulrahman A. Alfadley sebelum dmesyuarat antara kedua-dua kementerian.
“Pelbagai usaha strategik kerajaan dengan kerajaan (G2G) secara bilateral turut dibincang bagi mengukuhkan agenda sekuriti makanan kedua-dua negara.

“Pertemuan turut diadakan dengan Saudi Agricultural and Livestock Investment Company (SALIC) dan Saudi Agricultural Development Fund (ADF) yang mana masing-masing membuka peluang meneroka kolaborasi bersama yang membawa manfaat kepada kedua-dua pihak,” jelasnya.
Selain itu, beberapa siri perbincangan lain turut diadakan termasuk bersama Saudi Food and Drug Authority (SFDA) bagi meningkatkan akses pasaran produk agromakanan negara ke Arab Saudi.
“Ia termasuklah bersama National Research and evelopment Center for ustainable Agriculture (Estidamah) yang membincangkan kerjasama teknikal dan penyelidikan pertanian bersama Malaysian Agricultural Research and Development Institute (MARDI),” jelasnya.
Katanya, antara potensi kerjasama yang akan diterokai termasuk penyelidikan dan pembangunan bersama, pertukaran pakar teknikal, pertanian moden dan perkongsian maklumat teknikal serta teknologi pertanian.
Ujarnya, bagi tahun 2021, Malaysia mengeksport hasil dan produk pertanian sebanyak RM2.4 bilion ke Arab Saudi, manakala jumlah import hasil dan produk pertanian Arab Saudi adalah sebanyak RM100 juta.
“Melihat kepada potensi tersebut, perjumpaan dua hala itu mampu memperkukuhkan lagi hubungan perdagangan hasil dan produk pertanian antara kedua-dua negara,” katanya. – KOSMO! ONLINE


Pasangan ditangkap khalwat beri alasan main permainan video
Oleh KAMALIZA KAMARUDDIN

27 Ogos 2022, 3:46 pm
BESUT – Bermain permainan video menjadi alasan dua wanita untuk melepaskan diri ketika ditahan bersama tiga lelaki dalam serbuan Jabatan Hal Ehwal Agama Terengganu (JHEAT) di sebuah bilik hotel di Pulau Perhentian di sini hari ini.
Mereka yang berusia dalam lingkungan 20 dan 30-an itu ditahan dalam operasi membanteras maksiat di pulau pelancongan terkenal tersebut yang turut disertai 40 anggota penguat kuasa JHEAT pada pukul 1.50 pagi.
Ketua Penolong Pesuruhjaya Bahagian Penguatkuasaan Syariah JHEAT, Md. Adnan Abdullah berkata, ketiga-tiga wanita terbabit mendakwa mereka menyewa di bilik berlainan di hotel sama.
“Mereka mendakwa hanya datang sekejap ke bilik hotel yang didiami tiga lelaki terbabit untuk bermain permainan video.
“Walaupun mendakwa tidak melakukan apa-apa kesalahan, tetapi kita tetap menahan untuk melakukan siasatan lanjut kerana perbuatan itu mencurigakan,” katanya ketika dihubungi Kosmo! hari ini.
Md. Adnan memberitahu, dua wanita dan tiga lelaki itu ditahan mengikut Seksyen 31 (a) dan (b) Enakmen Kesalahan Jenayah Syariah (Takzir) (Terengganu) 2001 kerana kesalahan khalwat.

Dalam perkembangan sama, beliau berkata, pihaknya turut mengesan lima individu Islam lain dipercayai mabuk di pulau pelancongan tersebut.
“Jangan beranggapan selamat untuk melakukan maksiat apabila berada di pulau pelancongan kerana lokasi itu tidak terlepas daripada penguatkuasaan syariah,” katanya. – KOSMO! ONLINE


Sasar 15,200 peniaga kecil berdaftar program ReDI
Oleh AZIZAH SHAFIEI

27 Ogos 2022, 3:18 pm
BERA – Kementerian Perdagangan Dalam Negeri dan Hal Ehwal Pengguna (KPDNHEP) menyasarkan 15,200 peniaga kecil peruncitan mendaftar di bawah program Inisiatif Digital Peruncitan (ReDI) menjelang tahun 2025.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, setakat ini, terdapat 5,321 peniaga kecil telah berdaftar di bawah program ReDI sejak ia diperkenalkan pada 6 April 2021.
“Bagi memastikan sasaran ini dapat dicapai, KPDNHEP telah turun ke lapangan bersama rakan strategik penyediaan perkhidmatan e-dompet ke seluruh negara khususnya di luar bandar dan di lokasi terpilih.
“Bagi mencapai sasaran 100 peratus peniaga kecil berdaftar setiap tahun kita akan memastikan 3,750 penjaja dan peruncit akan berdaftar,”katanya dalam sidang akhbar selepas pelancaran program inisiatif ReDi peringkat kebangsaan dan penjenamaan semula program jualan murah keluarga Malaysia (JMKM) di Dataran Kerayong di sini.
Pelancaran program itu telah disempurnakan Perdana Menteri, Datuk Seri Ismail Sabri Yaakob.
Menurut Alexander, objektif utama program ReDI ialah untuk merapatkan jurang digital di bawah sektor peruncitan yang melibatkan peniaga kecil melalui penggunaan e-dompet yang lebih mudah dan selamat.

Jelasnya, kajian kementerian mendapati sektor peruncitan di bandar adalah lebih pantas beralih kepada penggunaan e-dompet berbanding sektor peruncitan di luar bandar.
“Sekiranya tiada langkah proaktif di ambil oleh kerajaan golongan peniaga sektor peruncitan di luar bandar dijangka akan jauh ketinggalan dalam arus digitalisasi yang pesat berkembang.
“Oleh itu, sebagai kementerian yang mengawal selia sektor peruncitan KPDNHEP telah mengambil langkah pro aktif untuk melaksanakan Program ReDI di lokasi luar bandar terpilih dan menjadi tumpuan bagi memastikan seluruh sektor peruncitan di dalam negara dapat beralih kepada model perniagaan digital,” ujar beliau.
Sementara itu, jelasnya, KPDNHEP juga telah memperkenalkan sebuah program bertujuan mengurangkan beban kos sara hidup Keluarga Malaysia susulan kesan inflasi iaitu Program Jualan Murah Keluarga Malaysia (PJKM).
Ujarnya, PJKM telah dilaksanakan sebanyak 2,433 lokasi melibatkan 222 kawasan Parlimen di seluruh negara dan mendapat sambutan menggalakkan. – KOSMO! ONLINE


Lelaki berbaring 60 jam tanpa beralih
Oleh KOSMO!

27 Ogos 2022, 3:00 pm
PODGORICA, Montenegro – Seorang lelaki dari kampung Brezna, Montenegro menjuarai pertandingan berbaring paling lama apabila menghabiskan masa  60 jam berada pada kedudukan tersebut, lapor laman berita Oddity Central kelmarin.
Zarko Pejanovic menewaskan sembilan peserta lain dengan berbaring lurus tanpa beralih sepanjang Kejohanan Berbaring ke-12 yang berlangsung di sebuah taman rekreasi tempatan.
“Ini bukan cabaran yang sukar. Percayalah, saya tidak memanaskan badanpun  sebelum bermula,” kata Pejanovic.
Semua peserta dibenarkan membawa barangan seperti telefon dan buku untuk ‘menyibukkan diri’  semasa mereka berbaring.
Setiap peserta dibenarkan pergi ke tandas setiap lapan jam dan kembali meneruskan cabaran sehingga juara berjaya ditemui.
Kejohanan Berbaring dilaporkan dicipta oleh seorang lelaki bernama Radoje Blagojevic untuk mempersendakan stereotaip bahawa penduduk Montenegro adalah pemalas.

Bagi edisi tahun ini, Pejanovic membawa pulang hadiah wang tunai sebanyak AS$350 (RM1,566), makan tengah hari percuma untuk dua orang di restoran, penginapan hujung minggu di perkampungan etnik Montenegro dan pengalaman berakit. – Agensi


Bayi mangsa culik semakin pulih trauma
Oleh SITI NUR MAS ERAH AMRAN

27 Ogos 2022, 3:29 pm
SEBERANG PERAI – Bayi berusia sembilan bulan yang dilarikan remaja perempuan pada Selasa lalu semakin beransur pulih biarpun kerap terjaga tidur dan menangis pada waktu malam.
Ibunya yang berusia 24 tahun berkata, anak tunggalnya itu juga mudah terkejut dan agak ketakutan menjelang senja kerana masih trauma dengan kejadian tersebut.
“Saya tidak tahu, mungkin dia (bayi) ditengking atau diherdik ketika diculik menyebabkannya mudah terkejut.
“Walau bagaimanapun, saya anggap ini sebahagian daripada ujian buat kami sekeluarga.
“Kami berasa bertuah kerana biasanya kes culik berakhir dengan tragedi, namun anak kembali kembali ke pangkuan keluarga tanpa sebarang kecederaan,” katanya ketika ditemui di Taman Pauh, di sini hari ini.
Wanita itu memberitahu, mereka sekeluarga menyerahkan siasatan kes itu kepada pihak berkuasa dan sedia memberi kerjasama yang baik.

“Ketika ini, anak saya memang sentiasa mahu dipeluk dan enggan berenggang dengan kami. Dia seolah-olah takut akan kehilangan sekali lagi,” tambahnya.
Terdahulu, Kosmo! melaporkan seorang remaja ditahan selepas melarikan bayi perempuan dari rumah pengasuhnya di sebuah pangsapuri di Permatang Pauh, Seberang Perai Tengah pada pukul 5.30 petang, Selasa lalu.
Mangsa kemudian berjaya diselamatkan sepasukan pegawai dan anggota Jabatan Siasatan Jenayah (JSJ) Kontinjen Pulau Pinang dan Ibu Pejabat Polis Daerah Seberang Perai Tengah. – KOSMO! ONLINE


Protes konsert artis antarabangsa? Tidak matang – Nabila Huda
Oleh NUR EMIRA SAIZALI

27 Ogos 2022, 3:32 pm
Protes konsert artis antarabangsa tidak matang – Nabila Huda
PETALING JAYA – Selebriti versatil Nabila Huda menyifatkan gesaan pembatalan penganjuran konsert penyanyi antarabangsa atas dakwaan membawa budaya hedoisme oleh segelintir individu di negara ini sebagai tindakan tidak matang.
Menurut Nabila atau nama sebenarnya Nur Nabila Huda Suhaimi, 37, isu penganjuran konsert bukan satu hal yang terlalu perlu diberi perhatian berbanding banyak perkara berlaku dalam negara.
“Perlu batalkan konsert penyanyi antarabangsa kalau tidak, mahu protes?
“Banyak benda lain yang perlu diberi perhatian untuk negara kita tetapi ini pula yang menjadi kebimbangan. Tidak matangnya,” ciapnya dalam Twitter semalam.
Malah, pelakon filem Munafik itu juga turut mempertikaikan pandangan beberapa individu kerana menganggap konsert antarabangsa penyebab kepada tercetusnya pemikiran hedonisme iaitu pegangan atau pandangan yang mementingkan keseronokan atau kesenangan hidup.

“Konsert antarabangsa boleh menyebabkan budaya hedonisme? Tolonglah,” katanya lagi.
Terdahulu, tular kenyataan wakil daripada sebuah parti politik menggesa kerajaan membatalkan konsert artis antarabangsa di Malaysia yang didakwa menggalakkan penularan budaya hedonisme dalam kalangan masyarakat.
Acara hiburan sebegitu juga dikatakan tidak bersesuaian dan bertentangan dengan Islam sebagai agama persekutuan.
Sebelum ini, penganjuran konsert penyanyi Billie Eilish turut mencetuskan rasa kurang senang dalam kalangan pendakwah negara ini.
Pada 22 Oktober depan, seorang lagi penyanyi popular antarabangsa, Justin Bieber dijadualkan mengadakan konsert di Stadium Nasional Bukit Jalil. – KOSMO! ONLINE


Remaja maut terperangkap kebakaran tandas awam
Oleh SITI A'ISYAH SUKAIMI

28 Ogos 2022, 9:38 pm
SUNGAI BULOH – Tindakan dua remaja bermain api mengundang tragedi ngeri apabila seorang rakan mereka maut dalam kejadian di sebuah tandas awam di Lorong Cakera Purnama 12/21 Saujana Utama di sini.
Ketua Polis Daerah Sungai Buloh Superintendan Shafa’aton Abu Bakar berkata, pihaknya menerima laporan pukul 2.38 petang tadi berhubung kejadian tersebut.
Menurutnya, dua rakan mangsa masing-masing berusia 15 dan 16 tahun memaklumkan, mangsa yang berusia 16 tahun sedang baring di atas sofa di dalam tandas itu.
“Kebakaran bermula semasa dua rakan mangsa bermain api di hadapan pintu tandas dan kemudian, api tersebut menjadi besar dan tidak dapat dikawal.
“Mangsa dikatakan tertidur namun telah terjaga. Rakannya memanggil mangsa untuk keluar dari tandas tetapi, dia telah baring semula di atas sofa,” katanya dalam kenyataan hari ini.
Beliau berkata, melihat api tidak dapat dikawal, kedua-dua rakannya cuba membantu memadamkan api namun, ia semakin besar dan tidak berjaya dipadamkan sehingga pihak bomba sampai di tempat kejadian.

Ujarnya lagi, siasatan awal oleh Penolong Pengarah Bahagian Operasi Bomba Selangor mendapati, tiada sebarang halangan atau objek menghalang mangsa untuk keluar dari tempat kejadian.
“Tandas yang terbakar tidak mempunyai pintu dan mangsa boleh melarikan diri untuk menyelamatkan diri serta tiada sebarang unsur jenayah. Tandas awam tersebut terbiar sudah lama tidak digunakan,” katanya.
Sementara itu, Shafa’aton berkata, siasatan lanjut masih diteruskan dan setakat ini, polis buka sebagai mati mengejut (SDR) sementara menunggu laporan bedah siasat. -KOSMO! ONLINE


Amaran ribut petir hampir semua negeri hingga lewat malam
Oleh NUR ALWANI ZAFIRAH KHAIRUL

28 Ogos 2022, 9:04 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan hampir semua negeri di Semenanjung termasuk Sabah dan Sarawak hingga lewat malam ini berikutan cuaca buruk yang sedang berlaku.
MetMalaysia dalam satu kenyataan di Facebook memaklumkan antara kawasan terlibat adalah keseluruhan negeri Selangor, Kuala Lumpur, Putrajaya, Negeri Sembilan dan Melaka.
“Selain itu, beberapa daerah di Perak seperti Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim sedang menerima taburan hujan lebat serta ribut petir ketika ini.
“Turut terkesan adalah Gua Musang, Kelantan serta sebahagian negeri Pahang iaitu Tanah Tinggi Cameron, Lipis, Raub, Bentong, Temerloh, Bera dan Rompin,” katanya di sini hari ini.
Sementara itu, beberapa kawasan di negeri Johor temasuklah Tangkak, Segamat, Muar dan Batu Pahat juga mengalami cuaca buruk pada tempoh yang sama iaitu sehingga pukul 2 pagi nanti.
Sementara itu, hujan lebat, ribut petir dan angin kencang dijangka melanda negeri Sarawak (Sibu (Sibu dan Selangau), Mukah (Daro, Matu, Dalat dan Mukah), Bintulu, Miri (Subis, Beluru, Miri dan Marudi) dan Limbang (Limbang)).

“Cuaca buruk sama dilaporkan tertumpu di Labuan dan dijangka berterusan sehingga pukul 11 malam hari ini,” jelasnya. – KOSMO! ONLINE


Sungai Gombak, KL meningkat melebihi paras amaran
Oleh HARRITH HISHAM

28 Ogos 2022, 11:35 pm
PETALING JAYA – Dua sungai di Kuala Lumpur dilaporkan melebihi paras amaran dan waspada berikutan hujan lebat berterusan sejak petang tadi.
Menerusi laman web info banjir Jabatan Pengairan dan Saliran (JPS) setakat pukul 11.15 malam, kedua-dua sungai itu masih menunjukkan trend meningkat.
Sungai Gombak di Jalan Tun Razak merekodkan bacaan 30.59 meter (m) melebihi paras amaran berbanding normal iaitu 29 m.
Selain itu, Sungai Klang di Jambatan Tun Perak pula mencatatkan bacaan 28.05 m melebihi paras waspada.
Terdahulu, Kosmo! melaporkan empat sungai di Selangor mencatatkan bacaan melebihi paras bahaya, amaran dan waspada setakat pukul 10 malam tadi.
Ia melibatkan Sungai Jijang di Taman Desa Merpati (Sepang), Sungai Damansara di Kg. Melayu Subang (Petaling), Sungai Buloh di Paya Jaras (Petaling) dan Sungai Langat di Bukit Changgang (Kuala Langat). – KOSMO! ONLINE.


32 maut, 159 cedera dalam pertempuran di Tripoli
Oleh KOSMO!

28 Ogos 2022, 10:30 pm
TRIPOLI – Sekurang-kurangnya 32 orang maut manakala 159 lagi cedera dalam pertempuran ganas antara kumpulan-kumpulan militia Libya yang bertelagah di seluruh ibu kota negara itu, Tripoli, lapor stesen penyiaran CNN semalam.
Pertempuran sengit tercetus di Tripoli semalaman apabila puak-puak yang bertelagah berbalas tembakan dan diiringi oleh beberapa letupan kuat bergema di seluruh bandar.
Gambar dan video yang tular di media sosial memaparkan situasi pertempuran dengan berpuluh-puluh bangunan termasuk kediaman musnah, manakala beberapa buah kereta dirosakkan dan dibakar.
Kerajaan Perpaduan Nasional (GNU) yang disokong Pertubuhan Bangsa-Bangsa Bersatu (PBB) di laman Facebook rasminya berkata, pertempuran itu dicetuskan oleh kumpulan tentera yang menembak secara rambang ke arah konvoi yang melalui Jalan Zawia, manakala kumpulan bersenjata berkumpul di pintu ke-27 di barat Tripoli dan Pintu Jebs di selatan Tripoli.
Libya berpecah antara puak yang bertempur sejak 2014, disusuli dengan pemberontakan yang disokong Pertubuhan Perjanjian Atlantik Utara (NATO) pada 2011 dalam menentang bekas pemimpinnya, Muammar Gaddafi.
Perdana Menteri interim negara itu, Abdulhamid Dbeibeh merupakan ketua GNU yang berpangkalan di Tripoli di bahagian barat Libya.

Dalam masa sama, bangunan Parlimen yang terletak di Tobruk, bahagian timur negara itu adalah kerusi kerajaan saingan yang dipimpin oleh Perdana Menteri, Fathi Bashagha.
Bashagha cuba memasuki dan mengambil alih Tripoli kerana beliau mendakwa GNU adalah tidak sah dan harus berundur.
GNU sebaliknya membantah dan mendakwa bahawa kuasa harus diserahkan secara aman melalui pilihan raya dan bukan dengan paksaan. – Agensi


4 sungai di Selangor lepasi paras bahaya, amaran, waspada
Oleh HARRITH HISHAM

28 Ogos 2022, 10:29 pm
PETALING JAYA – Empat sungai di Selangor dilaporkan melebihi paras bahaya, amaran dan waspada setakat pukul 10 malam tadi.
Menerusi laman web info banjir Jabatan Pengairan dan Saliran (JPS), Sungai Jijang di Taman Desa Merpati (Sepang) mencatatkan bacaan 13.49 meter (m) melebihi paras bahaya.
Bagi Sungai Damansara di Kampung Melayu Subang (Petaling) pula dilaporkan melebihi paras amaran dengan bacaan 17.30 m.
Selain itu, Sungai Buloh di Paya Jaras (Petaling) dan Sungai Langat di Bukit Changgang (Kuala Langat) masing-masing merekodkan bacaan 23.79 m dan 3.55 m melebihi paras waspada.
Dalam pada itu, keadaan sungai di sekitar Kuala Lumpur masih terkawal serta berada pada paras normal.
Terdahulu, Jabatan Meteorologi Malaysia (MetMalaysia) mengeluarkan amaran ribut petir melibatkan hampir semua negeri di Semenanjung termasuk Sabah dan Sarawak hingga lewat malam ini. – KOSMO! ONLINE


Red Bull dominasi GP Belgium
Oleh KOSMO!

28 Ogos 2022, 11:06 pm
STAVELOT, Belgium – Meskipun memulakan saingan di petak ke-14 ia tidak mendatangkan masalah buat Max Verstappen selepas pemandu Red Bull itu melakukan kejutan menjuarai perlumbaan Formula Satu (F1) Grand Prix (GP) Belgium sebentar tadi.
Verstappen yang dikenakan penalti akibat pertukar enjin memastikan tindakan pasukannya itu tepat apabila mendominasi perlumbaan di Litar Spa-Francorchamps sekali gus mempertahankan kemenangan yang diraih pada musim lalu.
Lebih manis, pelumba kelahiran Belgium tersebut meraikan trofi kemenangan tersebut bersama rakan sepasukannya, Sergio Perez selepas berjaya menamatkan saingan tempat kedua. Pasukan Ferrari, Carlos Sainz yang memulakan saingan di petak utama terpaksa akur dengan kehebatan pasukan Red Bull apabila mengakhiri saingan tempat ketiga.
“Bagi saya ia satu perlumbaan yang menyeronokkan kerana pada awal saingan saya cuba mengelak daripada berdepan masalah. Selepas beberapa insiden kemalangan berlaku dan kereta keselamatan mengambil alih perlumbaan ia memberi peluang kepada saya untuk kejar kelompok hadapan.
“Ia adalah hujung minggu yang terbaik buat pasukan dan terima kasih buat semua yang bekerja keras pada perlumbaan ini,” katanya.
Malang menimpa juara dunia tujuh kali, Lewis Hamilton apabila tersingkir seawal pusingan pertama selepas jentera Mercedes yang dipacunya itu mengalami kerosakan sejurus terlibat dalam pelanggaran bersama Fernando Alonso.

Hasil keputusan tersebut, Verstappen mengukuhkan penguasaan dalam kedudukan keseluruhan pelumba F1 selepas memenangi sembilan daripada 14 perlumbaan sekali gus semakin hampir untuk mempertahankan gelaran dunia F1 selepas mengumpul 284 mata setakat ini.
Perez kini berada di kedudukan kedua keseluruhan dengan 191 mata manakala pencabar dari Ferrari, Charles Leclerc jatuh di tangga ketiga dengan 186 mata selepas sekadar menamatkan saingan tempat keenam di Belgium . -AGENSI


Pengantin baharu diberkas langgan pelacur ketika bulan madu
Oleh KOSMO!

28 Ogos 2022, 9:30 pm
WASHINGTON – Seorang lelaki di negeri Florida, Amerika Syarikat ditahan semasa berbulan madu selepas memberi respons kepada iklan untuk melanggan pelacur, lapor akhbar New York Post semalam.
Paul Turovsky, 34, meninggalkan isterinya yang baru dikahwini tidur di bilik hotel mereka di Tampa dan keluar untuk bertemu dengan seorang pelacur yang dihubunginya secara online, kata pihak berkuasa.
Apabila ahli perniagaan yang bekerja sendiri itu tiba di Hotel Hyatt, dia digari selepas terperangkap dalam operasi oleh polis tempatan untuk membanteras kegiatan penyeludupan seks.
“Satu-satunya persoalan di sini adalah sebagai tetamu perkahwinan, adakah sudah terlambat untuk mengembalikan hadiah yang diberi oleh mereka,” kata Syerif Daerah Hillsborough, Chad Chronister.
Chronister menambah bahawa Turovsky adalah salah seorang daripada 176 lelaki yang ditahan dalam operasi itu. – Agensi


Ahmad Faizal ucap tahniah kejayaan Aaron-Wooi Yik
Oleh MUHAMMAD HELMEE RAMLI

28 Ogos 2022, 10:37 pm
PETALING JAYA – Menteri Belia dan Sukan, Datuk Seri Ahmad Faizal Azumu memuji semangat kerjasama yang ditunjukkan beregu lelaki negara, Aaron Chia-Soh Wooi Yik selepas merangkul gelaran pada Kejohanan Badminton Dunia di Tokyo, Jepun hari ini.
Pada perlawanan akhir yang berlangsung di Gimnasium Metropolitan Tokyo itu, Aaron-Wooi Yik memastikan mereka menjadi pemain Malaysia pertama merangkul kejuaraan dunia selepas menewaskan jaguh Indonesia, Mohammad Ahsan-Hendra Setiawan 21-19, 21-14.
Lebih manis, kemenangan itu menyaksikan mereka akhirnya menamatkan badi kekalahan di separuh akhir selain merangkul gelaran sulung dalam saingan individu selepas mula digandingkan sejak 2017.
“Tahniah Aaron Chia-Soh Wooi Yik kerana berjaya merangkul gelaran Juara Dunia BWF World Championships 2022!.
“Apabila wujud semangat kebersamaan maka tidak mustahil untuk kita mencapai kejayaan!,” tulis Ahmad Faizal menerusi satu hantaran yang dibuat menerusi akaun media sosial Facebook.
Pada masa sama, beliau turut memberikan penghargaan kepada barisan kejurulatihan Persatuan Badminton Malaysia (BAM) yang sudah banyak berkorban dalam usaha melahirkan juara dunia pertama.

“Terima kasih buat barisan jurulatih, para pegawai, BAM dan semua pihak terbabit atas usaha yang dicurahkan selama ini.
“Syabas juga kepada BAM kerana terus memberi kepercayaan kepada pelapis muda dan ini merupakan satu tindakan tepat dalam kita melahirkan bintang bertaraf dunia,” katanya.-KOSMO! ONLINE


Lelaki dicekup ketika leka bungkus air ketum
Oleh ASYRAF MUHAMMAD

28 Ogos 2022, 9:09 pm
PADANG BESAR – Seorang lelaki berusia 42 tahun yang dipercayai mengambil upah membungkus air ketum ditahan dalam serbuan di kawasan hutan di Kampung Guar, Bukit Keteri dekat sini semalam.
Dalam serbuan kira-kira pukul 12.30 tengah hari itu, suspek didapati sedang membungkus air ketum di dalam khemah kanvas yang dipercayai dijadikan tempat pemprosesan air tersebut sejak dua bulan lalu.
Ketua Polis Daerah Padang Besar, Asisten Komisioner Mohd. Shokri Abdullah berkata, suspek cuba melarikan diri selepas menyedari kehadiran polis, namun berjaya diberkas beberapa meter dari lokasi serbuan.
“Hasil semakan mendapati suspek mempunyai satu rekod jenayah lampau di bawah Seksyen 30(3) Akta Racun 1952 dan dia kemudian dibawa ke Ibu Pejabat Polis Daerah (IPD) Padang Besar untuk tindakan lanjut,” katanya dalam kenyataan di sini hari ini.
Kata beliau, pihaknya turut merampas daun ketum, lima botol ubat batuk, satu periuk berisi air ketum, tiga bekas plastik biru berisi air ketum dan beberapa barangan lain dengan anggaran nilai rampasan berjumlah RM3,270.
“Polis sedang mengesan pemilik air daun ketum itu bagi membolehkan tindakan selanjutnya diambil,” katanya.

Tambahnya, kes disiasat mengikut Seksyen 12(2) Akta Dadah Berbahaya 1952 dan Seksyen 30(3) Akta Racun 1952. – KOSMO! ONLINE


Abdul Hadi Awang dipanggil ke Bukit Aman
Oleh SITI A'ISYAH SUKAIMI

28 Ogos 2022, 9:50 pm
KUALA LUMPUR – Presiden Pas, Tan Sri Abdul Hadi Awang akan dipanggil ke Bukit Aman bagi membantu siasatan berhubung dakwaan berkaitan isu rasuah yang berbaur perkauman.
Ketua Komunikasi Korporat Polis Diraja Malaysia (PDRM), Asisten Komisioner Skandaguru Anandan berkata, setakat ini, PDRM telah menerima sebanyak 28 laporan polis terhadap Ahli Parlimen Marang itu berhubung isu tersebut.
“Siasatan dijalankan oleh Unit Siasatan Jenayah Terkelas, Bahagian Pendakwaan / Undang-Undang (D5), Jabatan Siasatan Jenayah Bukit Aman di bawah Seksyen 505 (C) Kanan Keseksaan kerana mengeluarkan kenyataan dengan niat mengapikan mana-mana golongan atau kaum.
“Selain itu, Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya dalam kenyataan hari ini.
Dalam pada itu, Skandaguru berkata, siasatan masih dijalankan dan PDRM menasihatkan orang ramai supaya tidak membuat spekulasi dan kenyataan yang boleh menggangu proses siasatan.
“PDRM juga menyeru orang ramai agar cakna dan prihatin terhadap isu-isu menyentuh sensitiviti agama dan kaum yang boleh menggugat keharmonian dalam kalangan masyarakat.

“Tindakan tegas akan diambil terhadap mana-mana pihak yang bertindak dalam sebarang cara sehingga boleh menjejaskan ketenteraman awam dan keselamatan negara,” tegasnya. -KOSMO! ONLINE.


Vladimir Putin beri wang kepada rakyat Ukraine yang lari ke Russia
Oleh KOSMO!

28 Ogos 2022, 6:30 pm
MOSCOW – Presiden Vladimir Putin menandatangani dekri yang menyatakan bahawa Russia akan memberi wang kepada rakyat Ukraine yang melarikan diri dari kawasan peperangan ke negara itu, lapor agensi berita United press International (UPI) semalam.
Dekri yang diterbitkan di laman web Kremlin itu menetapkan pemberian pencen bulanan kira-kira AS$165 (RM737) kepada rakyat Ukraine yang dipaksa meninggalkan wilayah Donetsk dan Luhansk.
Putin mengiktiraf dua wilayah itu sebagai republik bebas sebelum permulaan pencerobohan pada 24 Februari dan dijangka cuba menggabungkan wilayah itu bersama Russia dalam beberapa bulan akan datang.
Dekri pembayaran tersebut menunjukkan bahawa warga Ukraine yang layak mendapat pencen bulanan perlu meninggalkan negara itu dan memasuki Russia selepas 18 Februari dan pembayaran akan dibuat sehingga Disember ini.
Putin berkata, orang kelainan upaya juga akan menerima gaji bulanan kira-kira AS$165 (RM737) dan veteran Perang Dunia Kedua akan mendapat kira-kira AS$82 (RM366) setiap bulan.
Wanita hamil yang melarikan diri dari kawasan perang pula akan menerima bayaran tambahan iaitu sebanyak AS$331 (RM1,478) lagi semasa kelahiran anak mereka.

Bagi setiap kanak-kanak yang melarikan diri dari Ukraine, mereka akan menerima pembayaran sebanyak AS$66 (RM294). – Agensi


Aaron, Wooi Yik telah ‘betulkan’ sejarah badminton negara -Chong Wei
Oleh KOSMO!

28 Ogos 2022, 6:34 pm
PETALING JAYA – Lagenda badminton negara, Datuk Lee Chong Wei melahirkan rasa bangga apabila pasangan beregu negara Aaron Chia Teng Fong dan Soh Wooi Yik berjaya mengakhiri kemarau emas pada Kejohanan Badminton Dunia sebentar tadi.
Ini kerana menurut Chong Wei sejak tahun 1977 pasukan beregu negara gagal meraih pingat emas pada kejohanan terbabit.
“Sejak tahun 1977, Malaysia telahpun beberapa kali nyaris-nyaris merangkul emas tetapi tidak kesampaian.
“Peliknya, 11 negara sudahpun digelar juara tetapi bukan Malaysia, percaya tak Sweden, USA dan Singapura dah pernah juara, tapi bukan negara kita,”tulisnya di laman Facebook.
Menurut Chong Wei lagi, pasangan beregu terbabit bagaimanapun telah membetulkan sejarah tersebut dan mempamerkan aksi yang menjadi kebanggaan rakyat Malaysia.
“Terima kasih Malaysia, kita adalah juara. Terima kasih Aaron/Soh. Satu hadiah yang berharga untuk sambutan Hari Kemerdekaan Malaysia,”katanya.

Pada masa sama, Chong Wei turut berkongsi kejayaan pasangan itu kepada anak-anaknya dan beliau turut menasihatkan mereka supaya berlatih dengan gigih dan suatu hari nanti boleh berada di atas podium kejuaraan.-KOSMO! ONLINE


Bukan gimik murahan, bukan juga kekasih Shuib – Zara Zya
Oleh MOHAMMAD SHAHEMY AZMI

28 Ogos 2022, 5:46 pm
KUALA LUMPUR – “Kalau saya muat naik gambar bergaya cantik-cantik, ‘like’ (tanda suka) yang saya dapat hanya beberapa sahaja. Berbeza pula kalau saya berkongsi gambar atau video bersama lelaki, netizen lagi suka”.
Demikian ungkap pelakon Zara Zya mengulas kemesraannya bersama pelakon Shuib seperti yang sering dipertontonkan kepada umum. Alasan tersebut sekali gus menjadi satu penafian pelakon itu tentang dakwaan ramai berhubungan status sebenarnya bersama usahawan terbabit.
Pada masa sama, Zara atau nama lengkapnya Zainurul Razia Mohd. Zainuddin turut menyifatkan khabar angin tentang hubungannya dengan Shuib bukan satu gimik murahan untuk mempromosikan perniagaan.
“Apa yang saya lakukan itu (memuat naik gambar bersama Shuib) hanya untuk memenuhi keinginan peminat.
“Bayangkan kalau saya kongsi gambar cantik-cantik, saya hanya dapat beberapa sahaja tanda suka sedangan pengikut saya berjuta-juta dalam Instagram.
“Berbeza pula kalau saya memuat naik gambar atau video yang ada cerita. Mereka (netizen) akan menontonnya dan tinggalkan komen,” katanya kepada Kosmo!

Ketika disoal tentang hubungannya bersama pelawak berusia 37 tahun itu, Zara, 36, menegaskan dia tidak mempunyai apa-apa hubungan istimewa bersama Shuib selain daripada rakan artis dan juga perniagaan.
Bagaimanapun, Zara mengakui bahawa Shuib merupakan seorang lelaki yang baik dan sentiasa memberi sokongan terhadap rakan artis yang lain.
“Dia (Shuib) baik. Kami pun pernah bekerjasama sebelum ini. Tapi itu dulu, sudah lama berlaku,” katanya.
Selepas ‘dijodohkan’ netizen dengan beberapa orang lelaki sebelum ini, Zara berkata dia tidak kisah atau ambil pusing dengan perangai peminatnya yang ingin tahu tentang identity lelaki yang bakal menjadi pasangan hidupnya (suami).
“Saya tidak kisah pun kerana mereka (netizen) ini mengikut musim (menjodoh-jodohkan). Dengan sesiapa sahaja saya rapat (kenalan lelaki), mereka (netizen) akan kata saya ada hubungan istimewa dengannya.
“Mungkin sebab faktor usia saya yang masih belum berkahwin. Rakan-rakan artis seusia saya juga ramai yang sudah berkahwin.
“Bahkan ada peminat saling berlawanan antara satu sama lain untuk menentukan siapa pasangan terbaik saya,” kata Zara ketika ditemui pada majlis pelancaran Bubble Bee by Zara Zya di Bandar Tasik Permaisuri, Cheras di sini, hari ini.
Tambah Zara, dia tidak terbeban dengan isu jodoh. Namun adakalanya tertanya-tanya mengapa peminat suka menjodoh-jodohkannya dengan sesiapa sahaja.
Selain Shuib, pelakon drama Pia itu pernah digosipkan mempunyai hubungan istimewa dengan usahawan dan jurusolek terkenal, Datuk Alha Alfa dan pelakon Azlee Khairi.
Zara sebelum ini pernah mengikat tali pertunangan bersama Hafreez Adam pada 12 Oktober 2019, namun pertunangan mereka putus sebulan kemudian. – KOSMO! ONLINE


‘Hiker’maut jatuh gaung di Taman Negara Grand Canyon
Oleh KOSMO!

28 Ogos 2022, 8:30 pm
WASHINGTON – Seorang lelaki yang mengikuti pendakian di Taman Negara Grand Canyon, Amerika Syarikat maut akibat terjatuh dari ketinggian 60 meter Jumaat lalu, lapor saluran berita NBC News.
Lelaki berusia 44 tahun itu terkeluar dari trek laluan apabila secara tidak sengaja lalu terjatuh dari pinggir barat Bright Angel Point Trail yang terletak di North Rim di taman itu, demikian menurut siaran berita oleh Perkhidmatan Taman Negara (NPS).
Renjer Taman Negara Grand Canyon yang bertindak balas terhadap laporan kejadian menemui mayat mangsa kira-kira 60 meter di bawah gaung.
NPS kemudian mengarahkan pelawat Taman Negara Grand Canyon untuk berada di posisi selamat dengan kekal di laluan yang ditetapkan sekurang-kurangnya 1.8 meter dari pinggir curam.
Mereka juga menggalakkan pejalan kaki untuk tidak berlari, melompat, atau melakukan aksi fizikal berhampiran curam.
“Jangan memanjat penghadang di kawasan di mana terdapat pagar. Awasi semua orang dalam kumpulan anda terutamanya kanak-kanak kecil.

“Pastikan rakan perjalanan anda memijak kukuh di atas turapan atau laluan yang dibina,” kata NPS.
Siasatan ke atas kejadian itu sedang dijalankan oleh NPS dan Pejabat Pemeriksa Perubatan Coconino County. – Agensi


[VIDEO] Ular sawa 90 kg telan anak lembu baru lahir
Oleh MOHD AZLI ADLAN

28 Ogos 2022, 8:36 pm
HULU TERENGGANU – Seorang pengusaha lembu terkejut apabila mendapati anak lembu ternakannya yang baru dilahirkan beberapa hari lalu dimakan seekor ular sawa di Kampung Tapah di sini hari ini.
Dalam kejadian pada pukul 9.16 pagi itu, ular sawa yang seberat 90 kilogram telah menelan anak lembu tersebut di kawasan kandang sebelum keluar menuju ke kawasan semak-samun berhampiran.
Pegawai Pertahanan Awam Hulu Terengganu, Mohd. Zabri Abd. Razak berkata, sepasukan anggota Angkatan Pertahanan Awam Malaysia (APM) bergegas ke lokasi kejadian sebaik menerima maklumat tentang kejadian tersebut tidak lama kemudian.
“Pencarian menjumpai ular sawa sepanjang 20 meter berkenaan di kawasan semak berhampiran.
“Usaha untuk menangkap haiwan reptilia berkenaan mengambil masa hampir sejam,” katanya di sini hari ini.
Mohd. Zabri berkata, ular sawa kekenyangan tersebut berjaya dijinakkan dengan menggunakan peralatan menjerut.

Tambah beliau, haiwan reptilia berkenaan akan diserahkan ke Jabatan Perlindungan Haiwan Liar dan Taman Negara (Perhilitan) untuk tindakan lanjut. – KOSMO! ONLINE


‘Kami mahukan cuti peristiwa sempena menang badminton dunia’
Oleh KOSMO!

28 Ogos 2022, 6:13 pm
PETALING JAYA – Rata-rata orang ramai mencadangkan agar Perdana Menteri, Datuk Seri Ismail Sabri Yaakob meluluskan cuti peristiwa sempena kemenangan beregu lelaki negara, Aaron Chia dan Soh Wooi Yik di Tokyo, Jepun sebentar tadi.
Pengguna Twitter @brgsjks memuat naik ciapan meminta Ismail Sabri memberikan cuti peristiwa sebagai tanda mengingati usaha dua atlet tersebut yang berjaya melakar nama negara apabila muncul sebagai pemain dan gandingan pertama yang bergelar juara dunia.
“Walaupun aku agak terlambat tapi tolonglah PM (Perdana Menteri) bagi cuti peristiwa sebab menang badminton sejak 46 tahun. Cuti itu wajib,” ciapnya.
Terdahulu, pada perlawanan akhir Kejohanan Badminton Dunia di Tokyo sebentar tadi, beregu No. 6 dunia itu berjaya menewaskan jaguh Indonesia, Mohammad Ahsan dan Hendra Setiawan menerusi keputusan 21-19, 21-14.
Sehubungan itu, ciapan tersebut menjadi tular di dalam media sosial dan ramai pengguna media sosial itu bersetuju dengan cadangan yang dikemukan pengguna berkenaan.
“Bagi sehari cuti peristiwa, tanda negara hargai usaha dan semangat atlet negara berjuang untuk muncul juara dunia,” kata seorang pengguna.

“Saya setuju cadangan untuk adakan cuti peristiwa selepas kemenangan beregu lelaki negara sebagai juara dunia. Tahniah dan hebat atlet Malaysia,” kata pengguna lain. – KOSMO! ONLINE


Top Glove masih kukuh meskipun berdepan cabaran dalam aliran menurun
Oleh KOSMO!

28 Ogos 2022, 6:19 pm
PETALING JAYA – Pengurangan pegangan  Kumpulan Wang Simpanan Pekerja (KWSP) dalam pengeluar sarung tangan terbesar dunia, Top Glove Corporation Berhad (Top Glove) baru-baru ini kepada kurang lima peratus telah menyebabkan saham Kumpulan itu jatuh kepada 83 sen sesaham pada hari dagangan terakhir minggu lalu.
Jumaat lalu saham  Top Glove ditutup pada RM0.83, turun RM0.01 dengan 41.48 juta saham diniagakan,  berbanding sebelum Covid-19 pada 30 Disember 2019, harga sahamnya  adalah RM4.75.
Pensyarah Kanan Fakulti Pengurusan dan Perniagaan UiTM, Wan Mohd. Farid Wan Zakaria berkata, pelaksanaan tersebut telah menyebabkan saham Top Glove berada dalam kategori kurang nilai.
Menurut beliau, kedudukan saham Top Glove kini tidak mendapat penarafan yang sepatutnya apa tah lagi untuk harga yang berpatutan.

“Meskipun saham Kumpulan itu dinilai rendah tetapi pulangan jangka panjang ke atas sahamnya berkemungkinan jauh lebih tinggi daripada pertumbuhan perniagaannya, yang mana ia mempunyai purata 25.9 peratus dalam tempoh lima tahun lalu,” katanya dalam kenyataan yang dikeluarkan.
Menyokong kepada faktor tersebut, MIDF Research dalam kajiannya juga menyatakan bahawa  peralihan ekonomi global ke tahap endemik kini telah menyebabkan Top Glove mengalami tempoh peralihan akibat ketidakseimbangan bekalan permintaan.

Sehubungan  permintaan sarung tangan semasa dan ketidakseimbangan bekalan itu, MIDF menyatakan bahawa Top Glove telah menangguhkan beberapa rancangan pengembangannya.
Sementara itu, Wan Mohd. Farid menerangkan, Top Glove kini tidak melancarkan sebarang projek pembesaran mega pada tahun kewangan 2020, ketika harga sarung tangan tinggi.
 Strategi itu telah membolehkan Top Glove mengelakkan perbelanjaan pengembangan yang tidak perlu dan mengekalkan kos pada tahap minimum pada masa sukar.

“Banyak syarikat sarung tangan peringkat kedua dan ketiga yang lebih kecil dijangka tidak dapat  bertahan dalam aliran menurun ini.
“Bagaimanapun, Top Glove adalah pemain terbaik dunia dalam industri dan syarikat itudijangka mendapat manfaat paling banyak selepas syarikat sarung tangan yang lebih kecil ini keluar dari industri sarung tangan,” ujarnya.
Sementara itu, beliau menerangkan, faktor kelemahan ringgit menyusut sekitar 10 peratus  dalam tempoh 12 bulan lalu telah memanfaatkan Top Glove kerana semua produk mereka dieksport dalam dolar Amerika Syarikat (AS).
Top Glove telah mencatat keuntungan selama 10 tahun dan sepanjang 12 bulan lalu, syarikat memperoleh hasil sebanyak RM3.6 bilion dan pendapatan RM0.792 sesaham.
“Margin operasinya adalah 58.18 peratus yang mempunyai kedudukan lebih baik daripada 99 peratus syarikat dalam industri peranti dan instrumen perubatan,” ujarnya. KOSMO! ONLINE


RichWorks tawar 10,000 tiket bantu usahawan elak ‘gulung tikar’
Oleh NUR ALWANI ZAFIRAH KHAIRUL

28 Ogos 2022, 6:08 pm
KUALA LUMPUR – RichWorks International Sdn. Bhd. (RichWorks) menawarkan 10,000 tiket sempena edisi ketiga program 10x Bina Bisnes Berjaya (10xBBB) pada 28 hingga 30 Oktober 2022 di Setia City Convention Centre (SCCC), Setia Alam, Selangor.
Menurut Ketua Pegawai Perniagaan RichWorks, Mohd. Radziman Mohd. Noor berkata, program selama tiga hari itu berobjektifkan dalam membantu golongan usahawan menangani krisis yang melanda negara ketika ini agar tidak mudah ‘gulung tikar’.
“Kami anjurkan 10xBBB bagi memenuhi permintaan ramai bangsa usahawan yang serius dan komited mengembangkan bisnes.
“Apatah lagi, ketika itu sudah masuk suku tahun keempat 2022 dan dijangka cabaran lebih besar menanti bangsa usahawan ekoran ketidaktentuan ekonomi global,” katanya ketika ditemui di Majlis Prapelancaran 10xBBB di Karnival UDA USHAniaga, Keluarga Malaysia di sini, hari ini.
Tambah Radz, 10xBBB merupakan platform penting untuk usahawan terutama perusahaan kecil dan sederhana (PKS) dalam menyediakan diri malah bisnes mereka.
“RichWorks bersama Mentor Usahawan, Datuk Wira Dr. Azizan Osman menjemput bangsa usahawan, tak kira anda pengasas atau pemilik, stokis, ejen dan dropship hadir ke 10xBBB.

“Tempat adalah terhad, rebut peluang ini segera kerana tawaran tiket percuma akan ditutup dalam masa terdekat,” jelasnya.
Sementara itu, Mohd. Radziman memberitahu tempahan tiket boleh dibuat bermula hari ini secara dalam talian dengan layari www.binabisnesberjaya.com.
“Pelbagai promosi diberikan terutama sempena Hari Kebangsaan 2022 ini, tiket sangat terhad, siapa cepat dia dapat,” kongsinya. – KOSMO! ONLINE


Kerana curang, isteri potong alat sulit suami ketika tidur
Oleh KOSMO!

28 Ogos 2022, 7:30 pm
LUSAKA, Zambia – Seorang wanita di Zambia dijatuhi hukuman penjara tiga tahun selepas cuba memotong kemaluan suaminya semasa sedang tidur, lapor akhbar Daily Star semalam.
Berdasarkan perbicaraan mahkamah, Jimmy Ngulube, 43, dikatakan terbangun ketika tengah malam pada 4 Ogos lalu dengan rasa sakit pada pangkal paha.
Dia melihat isterinya, Given Chilufya sedang berdiri sambil memegang pisau dengan kesan darah dan mengancam untuk membunuhnya.
Pasangan itu tidur selepas bertengkar apabila Chilufya, 37, menuduh suaminya curang terhadapnya. Wanita itu kemudian bangun pada waktu malam dan memutuskan untuk membalas dendam.
Mangsa menghubungi abangnya untuk membawanya ke hospital, di mana kecederaan paling teruk itu telah dirawat.
Polis turut dimaklumkan mengenai kes tersebut dan Chilufya kemudian ditahan.

Pada 26 Ogos lalu, Hakim Mahkamah Majistret Kapiri Mposhi, Arnold Kasongamulilo menjatuhkan hukuman penjara tiga tahun ke atas Chilufya kerana mencederakan suaminya.
Chilufya memohon hukuman untuk diringankan tetapi hakim menegaskan bahawa dengan menyerang dan mencederakan suaminya seperti yang dilakukan, dia telah menunjukkan niat yang jelas untuk membunuhnya. – Agensi


Agong dan Raja Permaisuri ucap tahniah Aaron dan Wooi Yik
Oleh SITI A'ISYAH SUKAIMI

28 Ogos 2022, 6:22 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan tahniah kepada beregu lelaki negara, Aaron Chia dan Soh Wooi Yik atas kejayaan melakar sejarah menjadi pemain badminton pertama negara bergelar juara dalam Kejohanan Badminton Dunia.
Menerusi hantaran Facebook Istana Negara, Seri Paduka Baginda berdua menzahirkan rasa sukacita dan bangga di atas kejayaan tersebut yang sekali gus mengharumkan nama Malaysia di persada dunia.
“Pencapaian cemerlang Aaron dan Wooi Yik telah sekali lagi membuktikan bahawa Malaysia mampu melahirkan atlet berkualiti dan bertaraf antarabangsa.
“Ia juga membuktikan bahawa dengan iltizam, semangat perjuangan tinggi dan usaha bersungguh-sungguh, rakyat Malaysia mampu bersaing dan berjaya di peringkat dunia,” menurut kenyataan itu hari ini.
Dalam pada itu, Seri Paduka Baginda berdua turut menzahirkan harapan, semoga pencapaian ini akan membakar semangat kedua-dua atlet itu untuk terus berlatih dan bekerja keras bagi kejohanan-kejohanan mendatang serta menjadi sumber inspirasi kepada seluruh rakyat Malaysia.
“Seri Paduka Baginda berdua menzahirkan ucapan selamat maju jaya kepada Aaron dan Wooi Yik dan mendoakan semoga mereka dilimpahi kejayaan cemerlang berterusan,” katanya.

Aaron dan Wooi Yik menamatkan penantian gelaran sulung negara di pentas Kejohanan Badminton Dunia selepas beregu yang berada di ranking keenam dunia itu mengalahkan pasangan dari Indonesia Mohammad Ahsan-Hendra 21-19,21-14 pada aksi final edisi ke-27 di Gimnasium Metropolitan Tokyo, Jepun hari ini. -KOSMO! ONLINE


Kemenangan beregu negara lakaran baharu sukan badminton Malaysia – PM
Oleh EDDY AQMAL MOHAMED HAMIDI

28 Ogos 2022, 5:04 pm
PUTRAJAYA – Perdana Menteri, Datuk Seri Ismail Sabri Yaakob, menyifatkan kemenangan beregu lelaki negara, Aaron Chia dan Soh Wooi Yik di Tokyo, Jepun sebentar tadi sebagai satu lakaran baharu dalam sukan badminton tanah air.
Ismail Sabri menerusi hantaran di laman Facebook mengucapkan tahniah atas kejayaan kedua-dua atlet badminton negara tersebut memenangi Kejohanan Badminton Dunia 2022.
“Satu lakaran sejarah baharu buat sukan badminton negara!
“Tahniah Aaron Chia dan Soh Wooi Yik kerana muncul sebagai pemain badminton negara yang pertama memenangi Kejohanan Badminton Dunia 2022.
“Ini merupakan hadiah yang cukup bermakna buat negara sempena Hari Kebangsaan 2022,” katanya hari ini.
Terdahulu, beregu lelaki No.1 negara, Aaron Chia dan Soh Wooi Yik melakar sejarah sukan badminton Malaysia apabila berjaya muncul sebagai pemain dan gandingan pertama negara yang menjadi juara dunia.

Pada perlawanan akhir Kejohanan Badminton Dunia di Tokyo sebentar tadi, beregu No.6 dunia itu berjaya menewaskan jaguh Indonesia, Mohammad Ahsan dan Hendra Setiawan menerusi aksi straight set 21-19, 21-14. -KOSMO! ONLINE


Gerakan intai satu kerusi Parlimen, 7 DUN di N. Sembilan
Oleh ZAKKINA WATI AHMAD TARMIZI

28 Ogos 2022, 4:20 pm
SEREMBAN – Parti Gerakan Rakyat Malaysia (Gerakan) mahu mencuba nasib untuk bertanding di satu kerusi Parlimen dan tujuh kerusi Dewan Undangan Negeri (DUN) di negeri ini pada Pilihan Raya Umum ke-15 (PRU-15) nanti.
Presiden Gerakan, Datuk Dr. Dominic Lau Hoe Chai berkata, sebuah kerusi Parlimen iaitu Rasah hasil formula agihan bersama parti gabungan Perikatan Nasional (PN) yang lain iaitu Parti Pribumi Bersatu Malaysia (Bersatu) dan Pas.
Menurut beliau, menerusi formula itu, Bersatu akan bertanding di empat lagi kerusi Parlimen di Negeri Sembilan dan tiga lagi yang ditandingi oleh Pas.
“Ya, kami berhasrat untuk bertanding Parlimen Rasah dan DUN Temiang, Bahau, Bukit Kepayang, Rahang, Seremban Jaya, Lukut serta Repah.
“Kami akan fokus kepada kualiti kerusi dan bukannya kuantiti. Kami tahu ada banyak lagi kerusi yang kami boleh bertanding terutamanya di kawasan masyarakat Cina tetapi kami hanya fokus kawasan yang boleh menang,” katanya kepada pemberita selepas merasmikan Persidangan Perwakilan Negeri Ke-47 Wanita dan Pemuda Ke-35 Gerakan Negeri Sembilan di sini hari ini.
Dominic dalam pada itu menjelaskan, soal siapakah calon Gerakan yang akan diketengahkan di Negeri Sembilan masih belum diputuskan dan akan ditentukan dalam mesyuarat Majlis Tertinggi PN di peringkat Pusat.

Sementara itu, Pengerusi Perhubungan Negeri Gerakan, Datuk Chong Vee Hing berkata, walaupun sudah ada formula agihan kerusi Parlimen di Negeri Sembilan dalam kalangan parti gabungan PN namun keputusan tersebut masih belum dimuktamadkan. -KOSMO! ONLINE


Bakal pengantin maut dipanah petir ketika sesi penggambaran perkahwinan
Oleh KOSMO!

28 Ogos 2022, 5:30 pm
BEIJING – Seorang bakal pengantin maut dipanah petir ketika sedang bergambar sebelum majlis perkahwinannya di sebuah kawasan pelancongan terkenal di China, lapor akhbar The Sun semalam.
Tragedi itu berlaku Rabu lalu di Gunung Jade Dragon Snow di wilayah Yunnan.
Lelaki bernama Ruan itu terkena panahan petir semasa sesi penggambaran perkahwinan bersama tunangnya di Spruce Meadow yang merupakan lokasi pemandangan popular.
Mangsa dikejarkan ke hospital di mana dia disahkan meninggal dunia, lapor akhbar South China Morning Post.
Walaupun ribut petir melanda, pasangan itu dilaporkan memutuskan untuk meneruskan penggambaran mereka kerana telah dirancang. Mereka yang berdiri berhampiran mangsa bagaimanapun tidak cedera.
Pihak berkuasa cuaca tempatan telah mengeluarkan amaran guruh dan kilat pada tahap ketiga tertinggi di bawah sistem amaran empat peringkat China kira-kira setengah jam sebelum kilat menyambar. – Agensi


Lima sekeluarga cemas terperangkap banjir luar biasa
Oleh MASTURAH SURADI

28 Ogos 2022, 4:04 pm
KOTA TINGGI – Sebuah keluarga di Kampung Semanggar Dalam di sini berdepan detik cemas apabila rumah mereka dimasuki air deras selepas dipercayai berlakunya fenomena ‘kepala air’ dari kawasan sungai berhampiran kediaman mereka semalam.
Mohd. Firdaus Talib, 29, berkata, air deras yang datang menyebabkan dia bersama ibu dan tiga anak saudaranya tidak berani meredah air untuk menyelamatkan diri.
Katanya, kejadian berlaku kira-kira pukul 4 petang dimana air banjir memasuki rumah mereka terlalu cepat dalam tempoh satu jam sahaja.
“Ketika itu cuaca hujan lebat. Biasanya memang rumah kami ini dah terbiasa dengan banjir bila hujan lebat berterusan. Tetapi kali ini banjir berlaku agak luar biasa kerana sampai perlu panggil bomba.
“Air di luar begitu deras jika kami redah pasti akan hanyut. Masa itu abang ipar yang hubungi pihak bomba sementara kami menyelamatkan barang-barang dan dokumen penting.
“Memang risau sebab saya bersama mak yang sudah berusia, serta anak saudara yang masih kecil berusia sembilan hingga 13 tahun. Biasanya kami hanya berjalan kaki sahaja menyelamatkan diri tetapi kali ini memang luar biasa,” katanya kepada pemberita di sini hari ini.

Sementara itu, Komander Operasi Balai Bomba Penyelamat (BBP) Kota Tinggi, Pegawai Bomba Kanan II Mohd. Rafi Mohd. Nor berkata, seramai lapan anggota dihantar ke lokasi kejadian bagi melakukan kerja menyelamatkan mangsa yang terperangkap.
“Pasukan keluaran operasi (PKO) membuat operasi penyelamatan bagi memindahkan semua mangsa ke
tempat yang lebih selamat disebabkan kenaikkan aras air sungai berdekatan rumah mangsa mencapai lebih kurang 10 kaki dari aras normal,” katanya. -KOSMO! ONLINE


Perlu polisi baharu selesai kemelut perumahan generasi kedua Felda
Oleh MOHAMAD HAFIZI BIN MOHD SAID

28 Ogos 2022, 4:25 pm
IPOH – Satu polisi baharu perlu diwujudkan bagi menyelesaikan kemelut perumahan generasi kedua yang dihadapi peneroka Felda di negeri ini.
Menteri Besar Perak, Datuk Seri Saarani Mohamad berkata, satu pertemuan bersama Ketua Pengarah Pejabat Tanah dan Galian (PTG) Negeri Perak dan pihak Felda perlu diadakan dalam mencari penyelesaian bersama.
Menurut Saarani, isu perumahan generasi kedua Felda ini telah lama wujud ekoran terikat dengan Akta Penempatan Berkelompok (GSA) 1967 yang perlu disemak semula.
“Ini kerana sejak dahulu lagi timbul masalah membina rumah generasi kedua ini kerana peruntukan dalam GSA menetapkan hanya sebuah rumah boleh dibina dalam satu plot tapak.
“Di kampung tradisional, keliling rumah ibu bapa, ada rumah anak-anak boleh dibina, tetapi keadaan ini berbeza di penempatan Felda, tidak boleh dibuat begitu kerana terikat dengan GSA.
“Jadi untuk membolehkan pembinaan rumah generasi kedua, kena ada satu polisi yang memerlukan kerjasama dan persefahaman antara kerajaan negeri, Ketua Pengarah PTG Perak dan Felda,” katanya kepada pemberita pada sidang media selepas hadir pada Program Mesra Bersama Peneroka Felda Negeri Perak di Laman Seri Ridzuan di sini hari ini.

Mengulas lanjut Saarani berkata, kerajaan negeri akan memanggil semula PTG untuk duduk berbincang mengenai pindaan dan semakan GSA terbabit.
Beliau berkata, buat masa ini terdapat 17 tanah rancangan Felda di Perak dan terdapat permintaan agar rumah generasi kedua dapat dibina di tapak sama. – KOSMO! ONLINE


1,119 PATI masuk ikut Sungai Golok dicekup sepanjang tahun ini
Oleh ROHANA ISMAIL

28 Ogos 2022, 3:47 pm
PASIR MAS – Seramai 1,119 orang pendatang asing tanpa izin (PATI) yang cuba memasuki negara ini melalui pangkalan haram di kawasan Sungai Golok di sini dicekup sejak Januari lalu.
Pemangku Ketua Polis Kelantan, Datuk Muhamad Zaki Harun berkata, daripada jumlah tangkapan itu, PATI dari negara Myanmar merekodkan jumlah tertinggi diikuti Thailand, Vietnam, India dan Bangladesh.
Menurutnya, penangkapan PATI itu juga telah membawa kepada penahanan seramai 111 tekong darat dipercayai menjadi transporter kepada sindiket penyeludupan migran yang melibatkan sebanyak 63 kes di Pasir Mas, Kota Bharu, Tanah Merah, Tumpat, Pasir Puteh, Gua Musang dan Kuala Krai.
“Kes penyeludupan migran ketika ini dilihat amat ketara. Sehubungan itu, polis termasuk Pasukan Gerakan Am (PGA), tentera dan agensi lain sentiasa merancang strategi baharu untuk membanteras aktiviti penyeludupan PATI
“Setakat ini, modus operandi yang digunakan penyeludup sentiasa dapat dikesan anggota bertugas sekali gus membuktikan keberkesanan kawalan anggota terutama melalui Ops Wawasan yang dijalankan di kawasan sempadan,” katanya ketika ditemui pemberita selepas Majlis Serah Terima Tugas Op Wawasan Kelantan di Markas Taktikal Lubok Stol, Rantau Panjang di sini hari ini.
Majlis tersebut menyaksikan penyerahan tugas antara Serah tugas tersebut antara Pegawai Pemerintah Batalion 8 PGA, Superitendan Mat Shukor Yusof kepada Pegawai Pemerintah Batalion 9 PGA, Supritendan Mannadzar Nasib.

Mengulas lanjut, Muhamad Zaki berkata, tiga batalion PGA iaitu PGA7, PGA8 dan PGA9 berjaya menumpaskan kes jenayah rentas sempadan membabitkan rampasan bernilai RM84 juta sepanjang tahun ini.
Dalam perkembangan lain, susulan kejadian letupan bom di wilayah selatan Thailand pada 17 Ogos lalu, beliau menasihati orang ramai agar lebih berhati-hati untuk perjalanan ke negara tersebut.
“Orang ramai disarankan untuk tidak memasuki negara itu sekiranya tiada urusan penting. Sekiranya perlu, dapatkan dahulu maklumat semasa keadaan di sana melalui saluran yang sepatutnya,” katanya. – KOSMO! ONLINE


Ahli Parlimen Johor Bahru terima ugutan bunuh, pejabat dibakar
Oleh KHAIRUL MOHD. ALI

28 Ogos 2022, 4:58 pm
JOHOR BAHRU – Ahli Parlimen Johor Bahru, Akmal Nasrullah Mohd. Nasir mendakwa dirinya telah menerima ugutan bunuh daripada seorang individu yang tidak dikenali sejak Khamis lalu.
Bekas Ketua Angkatan Muda Keadilan itu turut memberitahu, ugutan bunuh itu diterima hanya beberapa hari sebelum Pejabat Cabang PKR Johor Bahru yang juga merupakan Pusat Khidmat Ahli Parlimen Johor Bahru dibakar, awal pagi hari ini.
Bagaimanapun katanya, perkara itu tidak mematahkan semangat beliau untuk terus bersuara bagi membela masyarakat khususnya di kawasan parlimen terbabit.
“Pada pukul 6 pagi ini, saya dimaklumkan Pejabat Cabang Johor Bahru telah dikhianati dimana terdapat satu insiden kebakaran berlaku. Berdasarkan rakaman sistem televisyen litar tertutup (CCTV), kebakaran tersebut berpunca daripada lima tayar yang dikumpulkan di hadapan pintu pejabat sebelum api dinyalakan.
“Akibat kebakaran itu, beberapa kerosakan berlaku antaranya kunci roller shutter rosak, dua unit penyaman udara, dinding pejabat dan beberapa barangan lain,” katanya kepada pemberita selepas ditemui di pejabat cabang berkenaan di Jalan Idaman 3, Taman Larkin Idaman di sini hari ini.
Tambah Akmal, akibat kebakaran itu, dia kemudian memeriksa akaun media sosial miliknya sebelum mendapati telah menerima ugutan bunuh daripada seorang individu Yang tidak dikenali.

“Individu berkenaan meninggalkan satu mesej bertulis dan 27 mesej suara pada hari Khamis dan Jumaat lepas, yang mengandungi ugutan bunuh, bahasa kesat serta makian.
“Saya tidak pasti sama ada ugutan dan kebakaran itu melibatkan individu yang sama, namun untuk mengatakan kedua-duanya hanyalah kebetulan adalah sedikit pelik kerana perbezaan tempoh masanya yang dekat,” jelasnya yang membuat laporan di Ibu Pejabat Polis Daerah Johor Bahru Selatan. -KOSMO! ONLINE


Banjir di Pakistan semakin buruk, catat lebih 1,000 kematian
Oleh KOSMO!

28 Ogos 2022, 3:57 pm
ISLAMABAD – Kerajaan wilayah dan badan meteorologi Pakistan memberi amaran bahawa air Sungai Swat dan Indus berpotensi melimpah, sekali gus mencetuskan lebih banyak kejadian banjir kilat yang menjejaskan penduduk tempatan, lapor akhbar Saudi Gazette.
Kerajaan wilayah Khyber Pakhtunkhwa telah mengisytiharkan darurat hujan di beberapa daerah di wilayah itu sehingga 30 Ogos ini.
Badan pengurusan bencana wilayah tersebut pula memberi amaran bahawa Sungai Swat mungkin menyebabkan banjir yang sangat buruk, lapor agensi berita Dawn.
Banjir di Pakistan telah menjejaskan lebih 30 juta orang dengan wilayah Balochistan dan Sindh paling teruk terjejas.
Selain itu, wilayah Khyber Pakhtunkhwa telah merekodkan 251 kematian akibat bencana itu sejak Jun lalu.
Pada Jumaat lalu, 12 orang maut dalam banjir kilat di beberapa bahagian di Sungai Swat. Sungai itu telah melimpah dan membawa kepada banjir yang menghanyutkan sekurang-kurangnya 24 jambatan dan 50 buah hotel.

Angka kematian akibat banjir monsun di Pakistan sejak Jun lalu mencecah 1,033 orang, demikian menurut Pihak Berkuasa Pengurusan Bencana Negara (NDMA).
NDMA berkata, 119 maut dalam tempoh 24 jam sebelum ini ketika hujan lebat terus melanda beberapa wilayah di Pakistan.
Menurut pegawai, banjir monsun tahun ini telah menjejaskan lebih 33 juta orang dengan nisbah satu daripada tujuh rakyat Pakistan. Ia memusnahkan atau merosakkan hampir sejuta rumah dengan teruk. – AFP/AGENSI


PM ajak seluruh rakyat pertahankan kemerdekaan, jaga kedaulatan negara
Oleh KOSMO!

28 Ogos 2022, 4:55 pm
PETALING JAYA – Sempena Sambutan Hari Kebangsaan 2022, Perdana Menteri, Datuk Seri Ismail Sabri Yaakob mengajak seluruh Keluarga Malaysia bersama-sama mempertahankan kemerdekaan yang telah diperjuangkan oleh wira-wira terdahulu.
Pesanan tersebut dikeluarkan Ismail Sabri menerusi satu klip video yang dimuat naik di laman Facebooknya sebentar tadi.
Menurut beliau lagi, atas rasa cinta kepada negara, Keluarga Malaysia juga perlu terus bekerjasama dan bersatu padu demi membangun serta menjaga kedaulatan negara.
“Selamat Hari Kebangsaan 2022. Keluarga Malaysia Teguh Bersama. Merdeka! Merdeka! Merdeka!,” katanya.
Sambutan Hari Kebangsaan 2022 yang bertemakan ‘Keluarga Malaysia Teguh Bersama’ akan diadakan pada Rabu ini di Dataran Merdeka, Kuala Lumpur.
Acara pada 31 Ogos akan dimulakan dengan ketibaan rasmi pembesar negara, sebelum keberangkatan tiba Yang di-Pertuan Agong, Al-Sultan Abdullah Riíayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah, dengan menaiki kereta kuda diraja.

Ia diikuti lintasan hormat pesawat membawa Jalur Gemilang serta tembakan 14 das meriam yang menjadi antara acara tradisi sambutan Hari Kebangsaan.
Jumlah kontinjen yang dijangka terbabit perarakan kali ini bertambah apabila untuk pertama kali 27 kementerian menghantar kontinjen masing-masing selain penyertaan agensi unit beruniform dan pihak swasta yang menjadikan secara keseluruhan peserta hampir 16,000 orang.-KOSMO! ONLINE


Wanita ditumbuk, ditekup hingga pengsan sebelum disamun
Oleh SITI A'ISYAH SUKAIMI

28 Ogos 2022, 4:13 pm
KUALA LUMPUR – Seorang wanita menempuh detik cemas apabila ditumbuk muka bertubi-tubi serta ditekup mulut sehingga pengsan dalam insiden samun di sebuah pangsapuri di Jalan Metro Perdana Kepong di sini semalam.
Dalam kejadian pukul 12.45 tengah malam itu, mangsa berusia 28 tahun mengalami pendarahan hidung serta bengkak di bahagian muka selepas dicederakan oleh seorang suspek lelaki.
Ketua Polis Daerah Sentul, Asisten Komisioner Beh Eng Lai berkata, siasatan mendapati, mangsa sedang berjalan keluar dari lif namun, secara tiba-tiba terdapat seorang lelaki menunggunya di hadapan pintu lif.
Menurutnya, suspek bertindak menekup muka dan menarik mangsa sehingga ke tepi tangga serta menumbuk muka wanita itu bertubi-tubi sehingga menyebabkan pendarahan hidung dan bengkak bahagian muka.
“Suspek kemudiannya bertindak menekup mulut mangsa sehingga pengsan dan telah membawa lari wang tunai miliknya bernilai RM150.
“Berikutan itu, mangsa mendapatkan rawatan dan ditahan di wad Hospital Kuala Lumpur. Pemeriksaan pegawai perubatan mengesahkan mangsa mengalami kesan bengkak di bahagian muka dan pendarahan dalam kedua-dua belah mata,” katanya dalam kenyataan hari ini.

Eng Lai berkata, bertindak atas siasatan kurang tempoh 24 jam, pihak polis berjaya menahan suspek berusia 35 tahun pukul 4 petang semalam, dipercayai terlibat dalam kes tersebut.
Katanya, suspek yang juga warga tempatan tidak mempunyai sebarang rekod kesalahan jenayah lampau dan ujian saringan awal air kencingnya didapati negatif.
Katanya, suspek direman lima hari sehingga 1 September depan untuk membantu siasatan kes dibawah Seksyen 394 Kanun Keseksaan kerana melakukan samun sehingga menyebabkan kecederaan. -KOSMO! ONLINE


Fasa kedua BMTKM dijangka bermula pertengahan September
Oleh MUSTAQIM MOHAMED

28 Ogos 2022, 2:42 pm
KOTA BHARU – Program Pembasmian Kemiskinan Tegar Keluarga Malaysia (BMTKM) fasa kedua dijangka bermula pada pertengahan September di 100 lokaliti dengan penglibatan seramai 5,000 Ketua Isi Rumah (KIR) miskin tegar di seluruh negara.
Menteri di Jabatan Perdana Menteri (Ekonomi), Datuk Seri Mustapha Mohamed berkata, kerajaan turut bercadang untuk melancarkan satu lagi fasa BMTKM pada akhir tahun ini yang melibatkan sebanyak 300 lokaliti secara keseluruhan.
Menurutnya, sehingga 15 Ogos lalu, sebanyak 134,853 KIR dikategorikan sebagai miskin tegar berbanding 292,000 pada Oktober tahun lalu menerusi BMTKM yang bertujuan untuk menghapuskan miskin tegar pada akhir tahun 2025.
“Jumlah itu menunjukkan penurunan angka KIR miskin tegar berbanding tahun lalu. Ia mungkin disebabkan oleh pemurnian senarai E-Kasih yang dilaksanakan oleh Unit Penyelarasan Pelaksanaan (ICU).
“Menerusi senarai itu, kita dapati separuh daripada mereka yang tersenarai dalam E-Kasih telah berjaya keluar daripada garis miskin tegar,” katanya pada sidang akhbar di Hotel Perdana, di sini hari ini.
Mengulas lanjut, Mustapa yang juga Ahli Parlimen Jeli memberitahu, proses pemurnian senarai E-Kasih tidak dapat dilaksanakan secRa kerap berikutan pandemik Covid-19 yang melanda negara sejak dua tahun lalu.

Menurutnya, seramai 15,455 KIR miskin tegar dikenalpasti di Kelantan iaitu kira-kira 15 peratus daripada keseluruhan KIR di seluruh negara. – KOSMO! ONLINE


Indonesia mansuh syarat ujian Covid-19 untuk pengangkutan awam
Oleh KOSMO!

28 Ogos 2022, 3:00 pm
JAKARTA – Penduduk Indonesia  tidak perlu lagi menunjukkan keputusan ujian antigen atau ujian tindak balas rantaian polimerase (PCR) Covid-19 sebagai syarat menggunakan pengangkutan awam, lapor stesen penyiaran CNN Indonesia, semalam.
Pemerintah telah memansuhkan ujian Covid-19 daripada syarat perjalanan.
Bagaimanapun, orang ramai kini mesti mempunyai sijil vaksinasi dos  penggalak bagi membolehkan mereka menggunakan pengangkutan awam sama ada jalan  darat, laut atau udara.
Ketentuan peraturan perjalanan tersebut termaktub dalam Surat Pekeliling No. 24 Tahun 2022 tentang Ketentuan Perjalanan Orang Dalam Negeri Selama Pandemik  Corona Virus Disease 2019 (Covid-19).
Pekeliling rasmi itu ditandatangani oleh Ketua Petugas Penanganan Covid-19, Leftenan Jeneral Suharyanto pada 25 Ogos lalu.
“Tidak wajib menunjukkan keputusan negatif ujian PCR atau ujian antigen pantas bagi melakukan perjalanan dalam negara dengan melaksanakan protokol kesihatan yang ketat,” kata Suharyanto.

Setiap pengembara domestik (PPDN) diwajibkan menggunakan aplikasi PeduliLindung.
Sementara itu, PPDN yang mempunyai keadaan kesihatan khas atau mempunyai komorbiditi dan tidak dapat menerima vaksin Covid-19, dikecualikan daripada kewajipan vaksin.
PPDN dengan keadaan kesihatan khas juga tidak perlu menunjukkan keputusan negatif ujian PCR atau antigen. – Agensi


Masalah banjir lebih tiga dekad di Van Praagh bakal berakhir
Oleh SAFINA RAMLI

28 Ogos 2022, 2:37 pm
GEORGE TOWN – Masalah banjir yang membelenggu lebih 300 penduduk di kawasan Van Praagh di Jelutong di sini sejak 30 tahun lalu bakal selesai selepas projek tebatan banjir di Solok Van Praagh siap sepenuhnya dua tahun lagi.
Pengerusi Infrastruktur dan Pengangkutan, Zairil Khir Johari berkata, projek berkenaan yang bernilai RM5.71 juta mula dilaksanakan pada 1 Jun lalu dan dijangka siap pada 31 Mei 2024.
“Kawasan banjir kritikal yang di kesan sering berlaku adalah di kawasan rendah seperti di Solok Van Praagh, Persimpangan Jalan Van Praagh, Jalan Sir Ibrahim, Lengkuk Hijau dan Lintang Slim.
”Projek ini dijangka menyelesaikan masalah banjir yang dihadapi lebih 300 penduduk di kawasan Van Praagh sejak berpuluh tahun lalu,” katanya pada sidang akhbar ketika meninjau projek tebatan banjir di Solok Van Praagh, di sini hari ini.
Menurut Zairil, objektif utama projek tebatan banjir itu adalah untuk mengurangkan risiko banjir di sekitar kawasan perumahan Solok Van Praagh dengan menyediakan aras perlindungan banjir kepada penduduk setempat.
“Sekitar tahun 2020 kawasan ini mengalami banjir yang teruk sehingga mencecah aras lutut dan sekiranya hujan kawasan ini pasti dilanda banjir kilat.

“Sebelum ini juga kita ada melaksanakan projek pembesaran parit dan mendalamkan longkang-longkang namun masih belum dapat menyelesaikan masalah banjir di sini,” katanya.
Tambahnya, projek itu melibatkan kolam takungan banjir bawah tanah berkapasiti 5,175 meter (m) persegi dengan keluasan 2,200 meter persegi serta 2.6 meter dalam. Saiznya menyamai dua buah kolam renang Sukan Olimpik. -KOSMO! ONLINE


[VIDEO] Aksi mat rempit ala Superman dirakam polis
Oleh NIK NUR IZZATUL HAZWANI NIK ADNAN

28 Ogos 2022, 2:58 pm
KEMAMAN – Seorang remaja lelaki terlalu ghairah menunggang motosikal dengan aksi Superman sehingga tidak perasan diekori oleh sebuah kereta peronda polis di Kilometer 248, Lebuh Raya Pantai Timur 1 (LPT 1) berhampiran Plaza Tol Jabor dekat sini semalam.
Penunggang motosikal jenis Honda EX5 itu ditahan selepas terjatuh berhampiran Plaza Tol Jabor sewaktu cuba meloloskan diri daripada ditahan polis pada pukul 10.30 pagi.
Ketua Polis Daerah Kemaman, Superintendan Hanyan Ramlan berkata, aksi suspek melakukan aksi Superman itu diperhatikan anggota kereta peronda Unit Polis Ronda Lebuhraya Zon Timur 4, Jabatan Siasatan dan Penguatkuasaan Trafik Bukit Aman.
“Remaja berusia 18 tahun dan berasal dari Jengka, Pahang itu juga melakukan aksi zigzag berulangkali sejauh dua kilometer dari Kilometer 248 hingga Kilometer 250, LPT 1.
“Begitupun, sebaik menyedari kehadiran polis, dia memecut motosikalnya,” katanya ketika dihubungi Kosmo! hari ini.
Hanyan memberitahu, motosikal jenis Honda EX5 suspek menghala ke Plaza Tol Jabor sebelum membuat pusingan U melawan arus menghala ke arah Kuantan.

Tambahnya, remaja itu kemudiannya membuat pusingan menghala semula ke Plaza Tol Jabor sebelum terbabas dan terjatuh. – KOSMO! ONLINE


Pilihan raya? Tunggu.. tunggu.. – PM
Oleh KOSMO!

28 Ogos 2022, 3:16 pm
SERDANG – Tarikh sebenar Pilihan Raya Umum Ke-15 (PRU-15) masih menjadi teka-teki ketika ini apabila Perdana Menteri, Datuk Seri Ismail Sabri Yaakob masih lagi ‘merahsiakan’ mengenai perkara itu.
Ketika ditanya media berhubung perkara itu sebentar tadi, beliau menjawab ringkas:
“Tunggu, tunggu, tunggu,” katanya ketika ditemui pada Majlis Perasmian Perhimpunan Perdana Sempena Sambutan Ke-60 Jabatan Kemajuan Masyarakat di Taman Ekspo Pertanian Malaysia (Maeps) di sini.
Ketika ini, terdapat desas-desus yang mengatakan tarikh PRU-15 semakin hampir berikutan pembentangan Bajet 2023 diawalkan tiga minggu berbanding tarikh sebenar.
Perkara itu disahkan sendiri Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar yang memaklumkan pembentangan bajet dijadualkan pada 7 Oktober ini.
Sebelum ini Bajet 2023 dijangka dibentangkan di Dewan Rakyat pada 28 Oktober ini. -KOSMO! ONLINE


Wow! Fesyen ‘apo’ ni? Hattan tegur fesyen tak sensitif agama, budaya
Oleh MOHAMMAD SHAHEMY AZMI

28 Ogos 2022, 2:41 pm
PETALING JAYA – Terkenal sebagai penyanyi yang lantang bersuara tentang kepincangan masyarakat, Datuk Hattan tampil menzahirkan rasa kurang senang terhadap gaya  pereka fesyen jenama Behati, Kel Wen apabila tampil dalam keadaan bersongkok, berseluar pendek dan berjaket labuh tetapi memperlihatkan badan tanpa baju dalam acara Minggu Fesyen Kuala Lumpur 2022 (KLFW2022) minggu lalu.
Hattan atau nama lengkapnya Mohd. Shukri Shahabudin menganggap fesyen yang digayakan Kel Wen kurang manis, selain tidak menjaga sensitiviti masyarakat di Malaysia.
“Saya mengambil kesempatan ini untuk mengucapkan selamat menyambut bulan kemerdekaan. Bulan merdeka semua negeri meraikannya.
“Tetapi walaupun sudah merdeka, ada kebebasan, janganlah terlebih merdeka pula kreativiti itu. Contohnya baru-baru ini ada minggu fesyen (KLFW2022). Apo (apa) pula tak berbaju, pakai seluar pendek lepas itu bersongkok?” ujarnya menerusi sebuah video yang dimuat naik dalam Instagram.
Kata pelantun lagu Rendang Tak Berbuah itu lagi, dia meminta agar pereka fesyen berkenaan lebih berhati-hati dalam berfesyen demi menjaga sensitiviti budaya dan masyarakat lain di Malaysia.
“Janganlah macam tu. Kena tahu jaga sensitiviti budaya dan bangsa. Lain kali berhati-hati kalau mahu berbaju.

“Tidak salah untuk mempamerkan kreativiti asalkan tidak menyentuh sensitivity mana-mana pihak,” ujarnya.
Pada KLFW2022 yang berlangsung di pusat beli-belah Pavilion, Kuala Lumpur pada minggu lalu, Kel Wen dilihat tampil dengan memakai songkok, jaket tanpa memakai baju dan berseluar pendek sehingga dituduh seolah-olah mempersendakan agama Islam. – KOSMO! ONLINE


Cuaca buruk di seluruh negara sehingga malam ini
28 Ogos 2022, 3:22 pm
KUALA LUMPUR – Jabatan Meteorologi (MetMalaysia) mengeluarkan amaran ribut petir, angin kencang dan hujan lebat melibatkan beberapa kawasan hampir di semua negeri bermula petang sehingga malam ini.
MetMalaysia menerusi hantaran di laman Facebook memaklumkan, ia meliputi negeri Perlis serta Kedah melibatkan sekitar Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Cuaca buruk diikuti dengan seluruh Pulau Pinang dan Perak di kawasan Hulu Perak, Kuala Kangsar, Kinta, Kampar, Batang Padang dan Muallim.
“Di Kelantan melibatkan kawasan Jeli, Kuala Krai dan Gua Musang, seterusnya Terengganu di Besut, Setiu, Hulu Terengganu dan Dungun, diikuti Pahang di Tanah Tinggi Cameron, Lipis, Raub, Jerantut, Bentong, Temerloh, Maran dan Bera,” ujarnya.
Tambah MetMalaysia, Selangor pula melibatkan kawasan Hulu Selangor, Gombak, Petaling, Hulu Langat dan Sepang bersama-sama dengan WP Kuala Lumpur, WP Putrajaya, Negeri Sembilan, dan Melaka
“Kawasan di Johor pula melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru sehingga pukul 8 malam ini,” katanya.

Dalam pada itu, hujan lebat serta ribut petir turut berlaku di Sabah melibatkan Sandakan di Kinabatangan serta Sarawak di Serian, Samarahan, Sri Aman, Betong, Miri dan Limbang sehingga pukul 5 petang hari ini,” katanya.- KOSMO! ONLINE


Lebih 200 penunggang motosikal hanya bersiar-siar bukan berlumba
Oleh SAFINA RAMLI

28 Ogos 2022, 2:52 pm
GEORGE TOWN – Polis menafikan berlakunya aktiviti lumba haram membabitkan beberapa kumpulan motosikal di Lebuh Raya Tun Dr. Lim Chong Eu dan Padang Kota Lama di sini malam tadi seperti yang tular di media sosial hari ini.
Ketua Polis Daerah Timur Laut, Asisten Komisioner Soffian Santong berkata, siasatan pihaknya mendapati hanya berlaku pergerakan kumpulan-kumpulan motosikal membabitkan lebih 200 buah motosikal dari Johor, Kedah dan Seberang Perai.
“Polis dari daerah Timur Laut telah membuat pemantauan terhadap pergerakan kumpulan bermotosikal ini dan kita dapati terdapat lebih 200 buah motosikal memasuki kawasan Timur Laut bermula pukul 12 tengah malam.
“Menerusi hasil risikan polis, kumpulan bermotosikal ini bukan datang untuk berlumba sebaliknya mereka mahu bersantai serta bersiar-siar, namun mereka masuk ke daerah ini dalam kumpulan yang ramai,” katanya pada sidang akhbar di Ibu Pejabat Polis Daerah (IPD) Timur Laut di sini hari ini.
Menurut Soffian, pihak polis telah mengekori pergerakan kumpulan motosikal itu dan mendapati mereka bergerak ke arah Padang Kota dan kemudian memasuki sebuah stesen minyak di Lebuhraya Tun Dr. Lim Chong Eu kira-kira pukul 1.30 pagi.
”Kumpulan ini kemudiannya ada yang bersurai, dan polis bagaimanapun menahan 23 penunggang motosikal berusia 16 hingga 25 tahun berasal dari Kedah, Johor dan Seberang Perai kerana melakukan pelbagai kesalahan.

“Polis juga telah mengeluarkan 48 saman termasuk menyita sembilan buah motosikal atas pelbagai kesalahan termasuk mengubah suai ekzos, tidak mempunyai lesen, tidak mempamerkan plat motosikal, tidak mempunyai cermin sisi dan sebagainya,”katanya.
Tambahnya, kumpulan motosikal itu juga didapati menganggu pengguna jalan raya lain kerana menunggang dalam satu kumpulan yang ramai di semua lorong. KOSMO! ONLINE


Kerajaan cari individu, kumpulan hina Islam sampai lubang cacing
Oleh MUHAMMAD AYMAN GHAFFA

28 Ogos 2022, 3:26 pm
BACHOK – Kerajaan tidak akan melepaskan kumpulan atau individu yang bertindak menghina kesucian agama Islam bagi memastikan pelakunya dapat dibawa ke muka pengadilan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kerajaan akan mencari pelaku yang berbuat demikian sehingga ke lubang cacing sekali gus mencerminkan ketegasan dalam membendung perkara itu daripada terus berlaku pada masa hadapan.
Menurutnya, hukuman yang dikenakan ke atas pelaku bersabit kes menghina Islam sebelum ini jelas menunjukkan kerajaan serius mengambil tindakan terhadap mereka yang terlibat.
“Pihak yang membangkitkan mengenai perkara ini (hina Islam) sama ada di media sosial dalam bentuk ucapan atau penulisan, perkataan dan perbuatan tidak terlepas daripada tindakan.
“Sekiranya siasatan membuktikan pelaku bersalah, mereka akan dikenakan tindakan mengikut undang-undang sedia ada termasuk denda atau penjara,” katanya ketika ditemui pemberita selepas Majlis Penyampaian Sumbangan Replika Kunci Van Jenazah Dan Sumbangan Musaadah Bencana di Masjid Mukim Ar-Rahman Kampung Repek di sini hari ini.
Ahmad Marzuk berkata demikian ketika diminta untuk mengulas isu penghinaan terhadap agama Islam yang dilihat semakin banyak berlaku terutamanya menerusi media sosial ketika ini.

Menurutnya, beliau berharap orang ramai tidak membangkitkan mengenai perkara yang melibatkan penghinaan terhadap agama Islam kerana kerajaan telah mengambil tindakan yang sepatutnya.
“Kerajaan sudah bergerak mengatasi masalah itu berlandaskan kepada undang-undang yang ada sama ada syariah atau sivil.
“Kita sentiasa serius dan tegas dalam menangani masalah berkait dengan isu penghinaan agama terutamanya agama Islam di negara ini,” katanya. – KOSMO! ONLINE


Aaron Chia-Wooi Yik muncul juara dunia
Oleh KOSMO!

28 Ogos 2022, 3:00 pm
PETALING JAYA – Beregu lelaki No.1 negara, Aaron Chia-Soh Wooi Yik melakar sejarah sukan badminton Malaysia apabila muncul sebagai pemain dan gandingan pertama menjadi juara dunia.
Pada perlawanan akhir Kejohanan Badminton Dunia di Tokyo, Jepun sebentar tadi, beregu No.6 dunia itu menewaskan jaguh Indonesia, Mohammad Ahsan-Hendra Setiawan menerusi aksi straight set 21-19, 21-14. – KOSMO! ONLINE


Syarikat Jepun reka mesin basuh mini mudah alih
Oleh KOSMO!

28 Ogos 2022, 2:00 pm
TOKYO – Sebuah syarikat Jepun mencipta mesin basuh mini mudah alih menggunakan beg dobi yang dinamakan The Attack Zero, lapor laman Oddity central  kelmarin.
Beg dobi Attack Zero adalah beg zip lima liter yang direka untuk membantu pengguna melakukan cucian pada bila-bila masa dan di mana-mana sahaja.
Apa yang anda perlu lakukan adalah membuka zip, letakkan pakaian kotor anda di dalamnya bersama-sama cecair atau serbuk pencuci dan mengisi  air.
Kemudian tutup poket zip, goncangkan beg Attack Zero untuk memastikan pakaian itu basah sepenuhnya dan gosok beg itu perlahan-lahan seperti yang anda lakukan jika anda mencuci pakaian dengan tangan.
 Akhir sekali, tanggalkan injap kecil di sisi beg dan alirkan campuran air kotor keluar. Kemudian tambah air bersih baharu untuk membilas pakaian dan ulangi proses itu seberapa banyak yang perlu.
Beg dobi Kao Attack Zero sesuai untuk pelbagai situasi terutama di apabila pengguna berada di kawasan yang tidak menyediakan mesin basuh konvensional seperti tapak perkhemahan.

Sekiranya berlaku bencana alam, apabila elektrik terputus, beg dobi ini adalah pilihan yang baik.
Menurut beberapa individu yang telah berkongsi pendapat mereka tentang beg dobi Kao Attack Zero, peranti ini bagus untuk sehingga 10 pusingan basuhan. – Agensi


Remaja perempuan pamer aksi berbahaya, teman lelaki jadi pembonceng
Oleh OTHMAN YAHAYA

28 Ogos 2022, 2:15 pm
SIK – Tindakan berani seorang remaja perempuan yang baru mendapat lesen L dengan melakukan aksi berbahaya di jalan raya mengundang padah apabila dia ditahan dalam operasi samseng jalanan di sini pada petang semalam.
Dalam kejadian kira-kira pukul 6 petang itu, remaja berusia 19 tahun terbabit didapati menunggang motosikal jenis Yamaha Y15 sambil dibonceng teman lelaki berusia 16 tahun yang baru dikenali sebulan lalu.
Remaja perempuan itu dikesan melakukan aksi zig zag, memasuki laluan bertentangan dan menunggang dengan laju.
Ketua Polis Daerah Sik, Deputi Superintendan Abdull Razak Osman berkata, pasangan remaja tersebut ditahan sepasukan pegawai dan anggota Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Sik selepas diekori sejauh 14 kilometer.
“Remaja terbabit dan teman lelakinya yang berasal dari Kulim dekat sini dikesan menjadikan jalan raya di Jalan Merbau Kudung sebagai lokasi merempit.
“Mereka cuba meloloskan diri apabila mengesan kehadiran polis sebelum berjaya ditahan di Jalan Kampung Sik Dalam di sini,” katanya di sini hari ini.

Jelas Abdul Razak, mereka kemudian dibawa ke IPD Sik untuk tindakan lanjut bersama motosikal berkenaan untuk membantu siasatan mengikut Seksyen 42(1) Akta Pengangkutan Jalan (APJ) 1987. – KOSMO! ONLINE


Siasat semula kematian Shaiful Azri, kecederaan ada unsur jenayah
Oleh ASLIZA MUSA

28 Ogos 2022, 1:35 pm
KAMPAR – Keluarga lelaki yang meninggal dunia selepas dikatakan terlibat nahas jalan raya Mei lalu, menuntut siasatan lanjut dijalankan berhubung kematian lelaki itu.
Abang mangsa, Zuelkefle Draman, 66, berkata, gesaan itu dibuat selepas laporan bedah siasat ke atas mayat Shaiful Azri, 42, mendapati terdapat unsur-unsur jenayah yang menyebabkan kematian mangsa.
Katanya, laporan polis telah dibuat bagi tujuan siasatan semula di Balai Polis Malim Nawar semalam.
“Shaiful Azri ditahan polis selepas terlibat kemalangan sekitar pukul 6.30 petang, 26 Mei lalu namun dia disahkan telah meninggal dunia di Hospital Kampar kira-kira empat jam kemudian.
“Berdasarkan laporan bedah siasat oleh pakar forensik Hospital Raja Permaisuri Bainun (HRPB), semua kesan kecederaan pada tubuh arwah bukan disebabkan kemalangan sebaliknya disyaki akibat jenayah,” katanya ketika ditemui di sini hari ini.
Menurutnya, Shaiful Azri yang juga penjawat awam dan menetap di Seremban, Negeri Sembilan itu berada di Malim Nawar bagi menguruskan keluarganya yang dikuarantin akibat jangkitan Covid-19.

Katanya, mereka sekeluarga mengesyaki terdapat punca lain yang menyebabkan kematian lelaki itu tambahan lagi setelah melihat kesan kecederaan dan lebam pada tubuh mangsa.
“Laporan polis yang dibuat ini setelah kami mendapatkan nasihat dan pandangan peguam. Kami mahu menuntut keadilan atas kematian arwah.
“Siasatan terperinci perlu dijalankan bagi membawa mereka yang terlibat ke muka pengadilan. Pada masa sama, kami juga mahu membersihkan nama arwah yang terpalit pelbagai tohmahan kononnya terlibat dalam kegiatan tidak sihat,” katanya. – KOSMO! ONLINE